Eee..Gelinya! Termakan Buah Ada Ulat, Apa Hukumnya? Ini Jawapan Anda Perlu Tahu!

Seperti mana kita tahu, Rasulullah SWT mengharamkan segala apa yang jijik pada jiwa seperti bangkai dan darah. Orang yang memakannya dianggap fasik. Setiap yang jijik pada tabiat manusia pada asalnya adalah haram, melainkan terdapat dalil yang menyatakan hukum berbeza.
Antara isu yang sering menjadi tanda tanya adalah hukum makan ulat dalam buah-buahan dan sayur-sayuran. Adakah haram atau sebaliknya?

Baca juga: Isteri Bekerja Atau Tak Suami Tetap Bagi Nafkah, Melainkan….
HUKUM MAKAN ULAT DALAM BUAH & SAYUR

Ulat atau kutu yang lahir pada makanan seperti buah, beras dan tepung gandum adalah dimaafkan untuk dimakan bersama makanan. Ini kerana sukar untuk diasing dan dikawal. Namun jika diasingkan lalu dimakan, maka tidak dimaafkan, mengikut pendapat yang asah.

Menurut Imam al-Nawawi:
“Ulat yang ada daripada buah-buahan, keju, cuka dan kacang hijau, dan yang seumpamanya, jika ia mati dalam benda yang dia dilahirkan daripadanya maka dia menjadi najis disebabkan kematiannya.
Pendapat yang paling sahih] adalah halal memakannya bersama benda yang dia dilahirkan daripadanya, bukan secara terasing;[dan pendapat kedua] halal memakannya secara mutlak [dan pendapat ketiga] haram secara mutlak, maka mengikut pendapat yang sahih ia adalah najis tetapi tidak memudaratkan pada memakannya secara bersama.” Rujuk al-Majmu’ Syarh al-Muhadzzab.

Berdasarkan fakta dan keterangan di atas, para ulama pendapat bahawa hukum memakan ulat dalam buah dan sayur adalah diharuskan, tertakluk dengan syarat-syarat berikut:
– Hendaklah dimakan bersama dengan makanan yang ia dilahirkan daripadanya seperti nasi dan roti, sama ada dalam keadaan hidup atau mati.
– Tidak boleh dimakan secara berasingan seperti dikutip daripada buah kemudian dimakan.
– Ulat tersebut hendaklah tidak mempengaruhi dan mengubah rasa, bau dan warna makanan itu sekiranya makanan itu cair.
Semoga menjawab persoalan anda semua.
Baca juga: Hukum Mencuri Dengar Perbualan Orang Lain Tanpa Izin, Jangan Ambil Ringan!
Sumber: Pejabat Mufti Wilayah Persekutuan


Selalu Bungkus Bawa Balik Makanan Dari Majlis Orang? Ini Hukumnya, Jangan Buat Main!

Pernahkah anda berada di sesuatu majlis yang menghidangkan makanan percuma dan menapaunya walaupun di dalam balutan tisu tanpa pengetahuan tuan rumah? Mungkin ramai pernah berbuat demikian dan kurang cakna mengenai hukum makanan percuma yang dibawa pulang.
Justeru itu, mari ikuti penjelasan dari Ustazah Asma’ Harun mengenai situasi ini yang amat berkaitan dengan halal haram dan sifat amanah.

Baca juga: Ini 3 Tips Istiqamah Selepas Ramadan, Lebih Baik Cuba Daripada Tidak Buat Langsung
HUKUM MAKANAN PERCUMA DITAPAU PULANG TANPA MINTA HALAL TUAN RUMAH

Hukum membawa pulang makanan yang dihidang PERCUMA. Astaghfirullah…

TELADAN YANG SANGAT BERGUNA:
Sementara tunggu giliran dipanggil di sebuah klinik, nampak satu keluarga Arab Sudan suami isteri dan bawa 3 anak, baru lepas terima rawatan. Dekat tepi kaunter bayaran ada satu bahan makanan yang sedang dipromosi.
Bukan bahan yang dipromosi saya nak cerita tapi akhlak seorang yang sangat menjaga amanah Allah SWT. Saya nak tanya, jika kita faham akan apa maksud “PLEASE TAKE ONE”? Adakah seorang ambil satu atau sekeluarga ambik satu?
Jika kita faham seorang ambil satu saja, maka jika kebetulan kita datang bawa 3 orang anak, setiap anak boleh ambil satukan? Maka halallah untuk tiap orang anak makan benda itu.
Tapi apa yang menarik perhatian saya ialah, bapa Arab Sudan tu faham ialah sekeluarga ambik satu. Jadi ketika dah nak masuk kereta, bapanya perasan 2 orang anaknya ambil setiap orang satu. Dia tegur anaknya suruh pulangkan satu. Just take one only. Haram! dia kata.
Maka anaknya pun pulangkan semula sebungkus dekat dalam kotak tu dan berlalu masuk dalam kereta semula. Subhanallah… begitu sekali seorang bapa menjaga amanah, memastikan barang yang halal masuk kedalam perut anak-anaknya.
Sedangkan kebanyakkan yang kita temui jika ada barang free, diletakkan di kaunter mana-mana pun, katakan sepiring kerepek suruh rasa kita lalu dan berhenti ambil makan untuk rasa. Bila sedap, kita ambil segengaman dan jalan, bukan nak beli. Halalkah?
HUKUM BAWA PULANG MAKANAN YANG DIHIDANG SECARA PERCUMA
Saya pernah dengar satu pesanan seorang; ketika itu kami di Ladang Kurma di Madinah,
“Kamu boleh makan sebanyak mana kurma yang dijamu di sini, ia halal. Namun, sebiji yang kamu masukkan dalam poket dengan niat nak makan nanti atas bas, ia jadi haram.”
Dengan kata lain jika kita pergi mana-mana majlis, jika makanan tu dihidangkan di situ, kita cuma boleh makan di situ. TIDAK boleh bungkus dalam tisu seketul dua pun dan masukkan dalam poket dengan tujuan nak beri orang yang tak datang rasa tanpa minta izin dengan tuan majlis.
Yang kita bawa balik itu telah jadi HARAM sekiranya kita tidak MINTA HALAL dengan tuan majlis. Maka berhati-hatilah dengan haram halal yang kita nak anak-anak makan.
Walaupun, asalnya halal makanan halal jadi haram apabila kita tak berilmu dan amanah menjaganya.
DI DUNIA ANGGAP PERKARA KECIL TETAPI DI AKHIRAT SEMUA PERKARA AKAN DITUNTUT

Di akhirat nanti, semua dari kita akan saling tuntut menuntut. Tiada seorang pun yang terlepas. Di dunia ini kita boleh cakap kita halalkan semuanya dan takkan saling menuntut di akhirat.
Tapi bila di Padang Mahsyar, bau neraka pun kita dah tercium walaupun jaraknya 500 perjalanan lagi. Semua orang dalam ketakutan dan semua orang takkan terlepas dari tuntut menuntut.
KAUM LELAKI
Orang lelaki paling banyak dituntut di akhirat. Isterinya, anaknya, mak ayah, mertuanya dan adik beradiknya (walaupun sudah berkahwin). Jika ramai isterinya, maka ramailah isterinya yang akan menuntut segala pahala darinya. Jika ramai anaknya, maka ramailah anaknya yang akan menuntut pahalanya di akhirat.
Begitu juga ibu bapa yang sakit. Walaupun di dunia ini tidak menjaga ibu bapa yang sakit, mak ayah kata dia redha tetapi di akhirat nanti semuanya akan dituntut. Jika ada mertua tetapi tidak menjaga hak mertua, di akhirat juga akan dituntut kelak.
Jika punya adik-beradik perempuan, mereka juga akan menuntut pahala darinya. Sampai habis dan tidak cukuplah pahala orang lelaki, lalu berpindahlah dosa-dosa orang yang menuntut itu pada orang lelaki itu.
SUAMI ISTERI
Di dunia ini semuanya nampak simple dan ramai yang ambil mudah. Contoh suami sedang tidur walaupun sudah masuk waktu solat. Isteri kena kejutkan suami bangun dan solat sebab akhirat nanti, suami akan tuntut kenapa isteri tidak kejutkan suami yang sedang tidur.
Di dunia ini kita nampak kecil sahaja benda ini tapi di akhirat nanti sebesar-besar kuman pun suami akan tuntut pada isteri.
Di dunia ini jika suami membiarkan isteri-isteri dan anak-anak mereka tidak menutup aurat, tidak solat, tidak berpuasa dan sebagainya, di akhirat nanti para isteri dan anak-anak akan saling menuntut pada suami sebab tidak menegur dan melarang dari melakukan dosa.
Benda ini mungkin, nampak mudah di dunia tapi di akhirat, sebesar-besar kuman pun mereka akan tuntut.
KAWAN-KAWAN
Itu belum lagi bab dalam berkawan. Jika kita ada ilmu agama, kita tidak sampaikan pada kawan-kawan, kita biarkan kawan-kawan kita dalam kealpaan dunia, kita tidak melunaskan tanggungjawab sebagai kawan. Maka, di akhirat nanti kawan-kawan akan datang menuntut hak kepada kita.
Hidup kita di dunia ini semuanya akan dihisab walaupun dalam Facebook. Jangat ingat di alam maya ni, Allah tak hitung amalan kita. Apa saja walaupun sekecil kuman Allah akan hisab.
Seorang perempuan beragama Islam yang mendedahkan aurat. Jika tiada satu pun kawan-kawan yang menegur dia untuk menutup aurat, di akhirat nanti semua kawan-kawannya akan ditanya Allah kenapa tidak menegur kawan itu supaya menutup aurat. Dan kawan yang tidak menutup aurat itu akan menuntut semua pahala dari kawan-kawan yang tidak menegurnya.
Nampak? Ini antara hak seorang kawan. Kita ada ilmu agama tapi kita tidak lunaskan haknya sebagai sebagai sahabat.
Kredit: #Ustazah_Asma_Harun
Sumber: Facebook E- Online Cooking Academy / Remaja


Tak Sempat Mandi Wajib Sebelum Subuh. Sahkah Puasa? Ini Hukumnya

“Alamak, terlewat bangunlah. Sahur pun sempat minum air je ni. Mandi wajib pun belum lagi. Boleh ke puasa ni?”
Mungkin ada antara kita yang masih keliru sama ada kita boleh berpuasa dalam keadaan berhadas besar atau berjunub.

Yalah, kadang-kadang terlewat bangun dan tak sempat mandi wajib sebab sibuk sediakan sahur.
Ada juga wanita yang di hujung haid dan tak pasti sama ada dah suci keesokan paginya.

Berikut adalah penjelasan daripada laman web Mufti Wilayah Persekutuan dan JAKIM yang dapat menjelaskan kemusykilan kita berkaitan hal ini.

Foto Kredit: zeny.cz
Hukum Mandi Junub Selepas Terbit Fajar Dalam Bulan Ramadhan
Soalan
Apakah hukum mandi junub selepas terbit fajar dalam bulan ramadhan?
Jawapan
Kami bahagikan di sini pandangan ulama berkenaan hukum mandi dan status puasa bagi orang yang berjunub sehingga terbit fajar.
Hukum mandi junub selepas terbit fajar pada bulan Ramadhan disebabkan persetubuhan pada malam hari atau sebelum waktu fajar adalah diharuskan dan ianya tidak membatalkan puasa.
Dan tidak ada halangan untuk orang yang berjunub untuk melewatkan mandi junub sehingga terbitnya fajar.
Ini berdasarkan dalil hadis daripada Aisyah dan Ummu Salamah R.Anhuma, bahawa Nabi SAW bersabda:
كَانَ يُدْرِكُهُ الفَجْرُ وَهُوَ جُنُبٌ مِنْ أهْلِهِ، ثُمَّ يَغْتَسِلُ وَيَصُومُ
Maksudnya: “Adalah Rasulullah SAW pernah mendapati fajar telah terbit dan ketika itu beliau dalam keadaan junub setelah bercampur dengan isterinya. Kemudian beliau mandi dan berpuasa.”
Riwayat al-Bukhari (1927) dan Muslim (1106). Hadis ini ialah hadis Muttafaq ‘alaih.
Dan hadis Abdurrahman bertanya kepada Aisyah dan Ummu Salamah berkenaan dengan mandi junud selepas waktu fajar, maka Aisyah dan Ummu Salamah berkata:
كَانَ النَّبِيُّ صَلَّى اللهُ عَلَيْهِ وَسَلَّمَ يُصْبِحُ جُنُبًا مِنْ غَيْرِ حُلُمٍ، ثُمَّ يَصُومُ
Maksudnya: “Adalah Nabi SAW dalam keadaan berjunub disebabkan selain dari mimpi, kemudian baginda meneruskan puasanya.”
Riwayat al-Bukhari (1825) dan Muslim (1109)
Mantan Syeikhul Azhar, almarhum Syeikh Dr Abdul Halim Mahmud menyebut dalam kitab Fatwa Abdul Halim Mahmud menyebut:
“Sesungguhnya mandi junub pada siang hari ramadhan adalah harus dan tidak ada halangan padanya, akan tetapi boleh menjadi wajib jika sekiranya ianya membawa kepada melewatkan solat subuh dan luputnya waktu solat.”
Dalam kitab al-Mausu’ah al-Fiqhiyyah menyebut:
“Sesiapa yang berjunub pada malam hari, kemudian dia berpuasa, maka puasanya sah, dan tidak ada qadha puasa ke atasnya. Inilah pendapat yang jumhur.
Ini berdasarkan hadis Aisyah dan Ummu Salamah tersebut.
Imam al-Syaukani berkata:
“Inilah pandangan jumhur, dan Imam Nawawi menetapkan bahawa perkara ini telah diputuskan secara ijma’.
Dan Imam Ibn Daqiq al-‘Id berkata:
“Perkara ini (iaitu sahnya puasa orang yang berjunub pada malam hari) telah menjadi ijma’ atau seperti ijma’.”
– Lihat al-Mausu’ah al-Fiqhiyyah (28/63).
Dalam al-Mu’tamad fi al-Fiqh al-Syafiemenyebut:
“Sekiranya bersetubuh sebelum fajar, maka mengeluarkan (berhenti setubuh) bersamaan dengan waktu terbitnya fajar, dan keluar mani, tidak membatalkan puasanya.”
– Lihat al-Mu’tamad fi al-Fiqh al-Syafie (2/184).
Imam al-Nawawi dalam mensyarahkan hadis ini dalam Syarh Sahih Muslim menyebut:
“Yang afdhal adalah melakukan mandi junub sebelum fajar.”
– Lihat Syarh Sahih Muslim(3/165).
Jelaslah daripada hadis di atas bahawa sahlah puasanya dan tidak batal puasanya kerana berpuasa dalam keadaan berjunub mahupun kerana mandi wajib selepas subuh.
Ini pendapat majoriti ulama.
Berdasarkan nas-nas dan dalil-dalil serta padangan ulama, maka hukum mandi junub selepas terbit fajar adalah harus di sisi mazhab Syafie dan jumhur ulama.
Begitu juga hendaklah diteruskan berpuasa kerana ianya sama sekali tidak membatalkan puasa sepertimana yang dinaskan oleh para ulama dalam kitab-kitab mereka.
Semoga dengan pencerahan ini kita akan dikurniakan oleh Allah SWT kefahaman dan pengamalan agama yang sempurna dan menepati ajaran agama.
Amiin.
*Sumber: Laman Rasmi Pejabat Mufti Wilayah Persekutuan

Hukum Mandi Wajib Selepas Subuh Bagi Wanita Yang Haid & Nifas
Menurut penjelasan dalam laman web JAKIM, mandi hadas tidak termasuk dalam syarat sah puasa.
Sebagai makluman, di bawah ini adalah syarat sah puasa;
i) Islam
ii) Baligh
iii) Suci daripada haid dan nifas
iv) Dalam waktu yang dibolehkan berpuasa.
Justeru itu, bagi perempuan yang datang haid atau nifas, maka tidak sah puasa mereka pada hari datangnya haid atau nifas.
Sekiranya haid atau nifas datang pada waktu siang hari, maka batallah puasanya pada hari itu.
Namun jika dia bersih daripada haid atau nifas di malam hari, wajib ke atasnya berpuasa keesokannya, sekalipun dia belum sempat mandi hadas (mandi wajib).
Kesimpulannya sah puasa walaupun mandi wajib dilakukan selepas waktu subuh.
Wallahua’lam
*Sumber: JAKIM

Jadi dah faham kan? Masih sah puasa sekalipun kita tak sempat mandi wajib sebelum masuk waktu Subuh. Tapi janganlah sampai melewatkan solat ya!


‘Kesian Tapi…’- Ustaz Azhar Idrus Jelas Hukum Mati Kerana Merempit

Aktiviti berlumba motosikal di kawasan terbuka sememangnya popular dalam kalangan remaja sekarang dan menjadi trend ketika hujung minggu.
Perkara ini mendapat perhatian penceramah bebas, Ustaz Azhar Idrus menjelaskan mengenai hukum berlumba motosikal sehingga meragut nyawa.

Baca juga: [VIDEO] “Kesian Dekat Anak-Anak…” Dah 34 Tahun Kahwin Baru Tahu Rupanya Tak Sah
USTAZ AZHAR IDRUS JELASKAN HUKUM MATI KERANA MEREMPIT

Menerusi video yang dimuat di laman TikTok, terdapat satu soalan yang bertanya mengenai hukum berlumba dan beliau menjelaskan seseorang yang meninggal dunia kerana berlumba motosikal di kawasan yang memudaratkan diri hukumnya seperti membunuh diri iaitu haram.

Berbeza pula dengan individu yang berlumba di tempat lapang lengkap dengan pakaian keselamatan serta tiada sebarang halangan seperti kenderaan awam hukumnya adalah makruh.
“Kalau dia berlumba dengan keadaan memakai segala alat kelengkapan, tidak ada lori dan hanya jalan sahaja hukumnya makruh,” ujarnya.

Tambahnya, kebanyakan yang berlumba adalah untuk suka-suka dan memilih untuk membuang brek, tak pasang lampu malam dan juga meniarap atas motosikal.
Setiap permainan yang bukan sunah hukumnya makruh dan jika permainan itu tidak mendatangkan faedah hukumnya adalah haram seperti terjun bungee.
VIDEO PENUH:

 @ftrimirul
#ustazazharidrus #hukumberlumbamotor #lumbamotor #islamic_video #dakwah_islam #fypシ #foryoupage
 ♬ Menghitung Hari (Piano Version) – Gaius Yeong

Sumber: TikTok Fitrimirul


Lewatkan Mandi Wajib Sebab Nak Tunggu Habis Haid. Ini Hukumnya Menurut Mufti WP

Waktu bulan puasa ni, mesti ada wanita yang keliru tentang tempoh habis haid.
Kadang-kadang bila dah mandi wajib masih ada kesan darah selepas beberapa jam.

Bila kita tunggu pula, haidnya tak datang lagi sedangkan kita biasa haid dalam tempoh tersebut.
Rasa serba salah sama ada nak mandi wajib dan mula berpuasa atau patut tunggu dulu.

Mari kita ikuti penjelasannya melalui beberapa persoalan di bawah.

Soalan 1
Apakah hukum sekiranya seseorang wanita melambatkan mandi wajib dengan niat ingin menunggu lagi jika ada darah haid yang masih tertinggal seperti darah di hujung yang warnanya coklat, kerana kadang-kadang darah berhenti sekejap selama satu atau dua hari dan akan bersambung pada hari berikutnya.

Jawapan
Alhamdulillah, segala puji bagi Allah, selawat dan salam ke atas junjungan Nabi SAW, para sahabat dan yang mengikut jejak langkahnya hingga hari kesudahan.
Dalam kes ini, wanita tersebut perlu memeriksa keadaan dirinya. Sekiranya darah tidak keluar tetapi apabila dia memasukkan kapas atau seumpamanya ke dalam batin alat sulitnya (bahagian faraj yang tidak wajib dicuci ketika istinja’ dan hanya kelihatan ketika mencangkung) lalu didapati pada kapas tersebut ada kesan darah termasuklah warna coklat, maka dia masih berada dalam keadaan fatrah haid, yakni tempoh haid.
Ini berdalilkan riwayat Aisyah R.Anha dalam Sahih al-Bukhari dan al-Muwatta’:
كَانَتْ النِّسَاءُ يَبْعَثْنَ إلَى عَائِشَةَ رَضِيَ اللَّهُ عَنْهَا بِالدُّرْجَةِ فِيهَا الْكُرْسُفُ فِيهِ الصُّفْرَةُ مِنْ دَمِ الْحَيْضِ فَتَقُولُ لَا تَعْجَلْنَ حَتَّى تَرَيْنَ الْقَصَّةَ الْبَيْضَاءَ تُرِيدُ بِذَلِكَ الطُّهْرَ مِنْ الْحَيْضَةِ
Maksudnya:
Dahulu, para wanita datang menemui Aisyah R.Anha dengan menunjukkan kain yang berisi kapas (yakni yang dimasukkan ke dalam faraj) yang padanya ada kesan kekuningan (kesan darah haid) lalu Aisyah berkata kepada mereka,
“Janganlah kamu tergesa-gesa (untuk mandi dan bersolat) sehinggalah kamu melihat warna cecair putih pada kapas yang menunjukkan suci daripada darah haid.”
Namun sekiranya dia tidak mendapati warna darah, termasuklah warna kekeruhan dan kekuningan, maka dia sebenarnya berada dalam keadaan naqo’.
Daripada sudut bahasa naqo’ bererti bersih daripada sesuatu.
Adapun daripada sudut hukum, keadaan naqo’  bererti bersih daripada darah haid. Keadaan naqo’ boleh jadi keadaan haid ataupun suci.
Pada asalnya, apabila berlaku naqo’ maka dia secara zahirnya sudah dianggap berhenti darah haid dan diwajibkan mandi dengan segera dan hendaklah dia melaksanakan kewajipan apabila sudah suci seperti solat dan berpuasa.
Namun, sekiranya seseorang wanita itu memiliki adat muwa`adah al-dam (yakni darah haidnya keluar kemudian berhenti kemudian datang kembali tetapi cukup sehari semalam).
Maka di sisi mazhab ada dua pendapat ulama.

Pendapat Pertama
Wanita itu mengambil hukum suci. Justeru dia wajib mandi dan melakukan kewajipan ketika bersuci seperti solat dan puasa.
Ini merupakan pendapat Imam al-Nawawi dalam al-Majmu’.

Pendapat Kedua
Wanita itu mengambil hukum haid kerana secara zahirnya masih berhaid kerana mengikut adatnya, justeru tidak perlu mandi lagi sewaktu berlakunya intiqita’ (putus) atau naqo’ itu.
Ini menurut pendapat yang disahihkan oleh Imam al-Rafie, Imam al-Nawawi dalam Raudhah al-Talibin, dan dianggap tepat oleh Imam Ibn Hajar al-Haitami.
Contoh bagi pendapat kedua ialah Nurul mempunyai adat berhaid 7 hari dalam keadaan pada hari keempat akan berlaku naqo’ selama sehari dan sambung keluar darah kembali sehingga hari ketujuh.
Justeru, apabila berlaku naqo` pada hari keempat, Nurul tidak perlu mandi wajib kerana dia masih dianggap haid. Inilah yang difahami daripada fakta soalan penanya di atas.
Namun begitu, sekiranya Nurul menunggu daripada hari keempat sehingga hari ketujuh tetapi tidak kembali keluar darah, maka Nurul diwajibkan untuk mandi dan mengqadha’kan solat-solat yang ditinggalkan pada hari keempat sehingga hari ketujuh kerana berkemungkinan adatnya sudah berubah.
*Jawapan di atas tidak merujuk kepada kes wanita mustahadah, mubtada’ah (yang baru mengalami haid bulan pertama), kes haid yang mutaqatti` (terputus-putus) kerana beranggapan bahawa penanya ialah wanita yang beradat dan keluar darah seperti kebiasaan.
Wallahua`lam.
Foto Kredit: babynext.ru

Soalan 2
Assalamualaikum wbt,
‘Period” saya dah habis, dah mandi wajib, dah solat dan berpuasa, tiba-tiba pukul 5 petang tengok masih ada berbaki sedikit darah. Adakah sah puasa saya?

Jawapan:
Waalaikumussalam wbt,
Alhamdulillah, segala puji bagi Allah, selawat dan salam ke atas junjungan Nabi SAW, para sahabat dan yang mengikut jejak langkahnya hingga hari kesudahan.
Antara salah satu syarat sah puasa ialah suci daripada haid dan nifas. Fakta ini disebutkan dalam kitab al-Fiqh al-Manhaji (2/81) : “Syarat-syarat sah puasa ialah: … 3) Tiada sebarang keuzuran yang menghalang puasa. Pitam dan gila yang berterusan sepanjang hari serta haidh dan nifas.”
Syeikh Sa`id Ba I`syn menghuraikan syarat ini dalam kitab Busyra al-Karim (hlm.554) : “Maka jika seseorang itu murtad, keluar haid, nifas, atau gila sekalipun satu lahzah (sebentar sahaja)… maka batal puasanya seperti (hukum dalam) solat.”
Darah yang keluar dari rahim wanita sekalipun selepas mandi dan berpuasa, adalah darah hadi.
Darah itu bukan darah fasad atau istihadah kerana ia masih keluar dalam tempoh 15 hari maksimum haid.
Manakala tempoh berhenti yang sebentar itu, sekalipun lebih sehari, disebut sebagai fatrah naqa’ yang masih dianggap sebagai tempoh haid apabila ia menyelangi antara dua darah selagi mana dalam tempoh 15 hari.
Berdasarkan fakta dan keterangan di atas, nyatalah bahawa ‘period’ atau darah haid itu masih belum habis dan darah yang keluar pada jam 5 petang itu adalah darah selepas berlakunya fatrah naqo’, selagi mana dalam tempoh sehari semalam.
Oleh itu, puasa yang dilakukan pada hari itu adalah terbatal dan wajiblah digantikan kemudian hari.
Wallahua’lam.
Foto Kredit : islamhouse.muslimthaipost.com

Faham kan?
Semoga penjelasan ini dapat menjawab persoalan kita bersama.

Sumber asal: Laman Web Rasmi Pejabat Mufti Wilayah Persekutuan


Apa Hukum Melewatkan Sahur? Bila Waktu Sunat Bersahur?

Di ketika bulan Ramadhan, kita diperintahkan untuk berpuasa di siang hari dan berbuka di malam harinya. Selagi mana waktu masih malam, iaitu selagi belum masuknya Subuh, maka kita dibolehkan untuk makan, minum, dan menggauli isteri yang mana perkara ini diharamkan dilakukan di waktu siangnya. Ini adalah berdasarkan firman Allah SAW (maksudnya):
أُحِلَّ لَكُمْ لَيْلَةَ الصِّيَامِ الرَّفَثُ إِلَى نِسَائِكُمْ هُنَّ لِبَاسٌ لَكُمْ وَأَنْتُمْ لِبَاسٌ لَهُنَّ عَلِمَ اللَّهُ أَنَّكُمْ كُنْتُمْ تَخْتَانُونَ أَنْفُسَكُمْ فَتَابَ عَلَيْكُمْ وَعَفَا عَنْكُمْ فَالآنَ بَاشِرُوهُنَّ وَابْتَغُوا مَا كَتَبَ اللَّهُ لَكُمْ وَكُلُوا وَاشْرَبُوا حَتَّى يَتَبَيَّنَ لَكُمُ الْخَيْطُ الأبْيَضُ مِنَ الْخَيْطِ الأسْوَدِ مِنَ الْفَجْرِ
“Dihalalkan bagi kamu pada malam hari bulan Ramadhan untuk bercampur dengan isteri-isteri kamu – mereka adalah pakaian bagimu, dan kamu pula adalah pakaian bagi mereka. Allah mengetahui bahawasanya kamu tidak dapat menahan nafsumu, kerana itu Allah mengampuni kamu dan memberi maaf kepadamu. Maka sekarang campurilah mereka dan ikutilah apa yang telah ditetapkan Allah untukmu, dan makan serta minumlah sehingga jelas bagimu benang putih dari benang hitam, iaitu fajar (masuknya waktu Subuh).” (Surah al-Baqarah, 2: 187)

Adalah menjadi sunnah Rasulullah SAW di bulan Ramadhan sebelum memulakan puasa beliau bersahur dan melewatkannya di penghujung malam. Sahur adalah makan atau minum di penghujung waktu malam ketika hampir menjelang Subuh bertujuan untuk puasa. Atau lebih tepat lagi adalah akhir sepertiga malam sehingga terbitnya fajar (masuk waktu Subuh).

Melewatkan Sahur
Rasulullah Shallallahu ‘alaihi wa Sallam bersabda:
إنا معاشر الأنبياء أمرنا بتعجيل فطرنا وتأخير سحورنا

“Sesungguhnya kami para Nabi diperintahkan untuk menyegerakan berbuka (sebaik masuk waktunya) dan melewatkan sahur.” (Majma’ az-Zawa’id, no. 2609. Kata al-Haitsami, “Hadis riwayat ath-Thabrani dalam al-Kabir dan para perawinya perawi kitab Shahih.”)

‘Amr B. Maimun al-Audi menyatakan, “Para sahabat Muhammad Shallallahu ‘alaihi wa Sallam adalah orang-orang yang paling bersegera dalam berbuka dan paling terakhir (lewat) dalam bersahur.” (Ibnu Hajar, Fathul Bari Syarah Shahih al-Bukhari, 4/199)
Waktu Disunatkan Bersahur
Waktu disunnahkan memulakan sahur adalah sekitar kira-kira tempoh bacaan lima puluh ayat al-Qur’an sebelum masuknya waktu Subuh. Ini menunjukkan sekitar 15 atau 10 minit sebelum masuknya waktu subuh.
Ini berdasarkan sebuah hadis daripada Zaid B. Tsabit radhiyallahu ‘anhu, beliau berkata:
تَسَحَّرْنَا مَعَ النَّبِيِّ صَلَّى اللَّهُ عَلَيْهِ وَسَلَّمَ ثُمَّ قَامَ إِلَى الصَّلَاةِ قُلْتُ كَمْ كَانَ بَيْنَ الْأَذَانِ وَالسَّحُورِ قَالَ قَدْرُ خَمْسِينَ آيَةً
“Kami pernah makan sahur bersama Nabi Shalallahu ‘alaihi wa Sallam. Setelah itu beliau segera menunaikan solat.” Aku bertanya, “Berapa lama jarak antara azan dengan sahur?” Beliau menjawab, “Kira-kira sama seperti (panjangnya) bacaan lima puluh ayat al-Qur’an”. (Hadis Riwayat al-Bukhari, no. 1921)
Atau dalam riwayat dan lafaz yang lain, menyebutkan tempoh 50 ayat bacaan al-Qur’an tersebut adalah menunjukkan tempoh antara selesainya sahur dengan waktu memulakan solat. Ini juga sebagaimana keterangan Imam al-Bukhari melalui bab yang beliau letakkan. (Rujuk: Shahih al-Bukhari,3/29)
Juga sebagaimana firman Allah Subhanahu wa Ta’ala, “… makan serta minumlah sehingga jelas bagimu benang putih dari benang hitam, iaitu terbitnya fajar (masuknya waktu Subuh).” (Surah al-Baqarah, 2: 187)
Rasulullah menjelaskan lagi:
كُلُوا وَاشْرَبُوا حَتَّى يُؤَذِّنَ ابْنُ أُمِّ مَكْتُومٍ فَإِنَّهُ لَا يُؤَذِّنُ حَتَّى يَطْلُعَ الْفَجْرُ
“Makan dan minumlah kamu sehingga Ibnu Ummi Maktum melaungkan azan. Dan beliau hanya melaungkan azan setelah terbit fajar (setelah masuknya waktu Subuh).” (Hadis Riwayat al-Bukhari, no. 1918)
Tiga dalil ini menunjukkan bahawa sunnah makan sahur bermula dari kira-kira 50 ayat bacaan al-Qur’an menuju masuknya waktu Subuh (atau azan dikumandangkan). Dan makan perlu berhenti sebaik sahaja telah jelas masuknya waktu Subuh atau azan dikumandangkan.
Akhir kata
Foto Kredit: goldenlasso.net
Oleh itu, janganlah kita tinggalkan begitu sahaja sunnah bersahur ini walaupun hanya dengan kurma kering mahupun seteguk air. Selain beberapa hikmah dan bentuk barakah (tambahan kebaikan) yang dapat kita lihat secara umum, di sana masih ada lagi bentuk-bentuk barakah yang hanya diketahui di sisi Allah Ta’ala.
Menyahut sunnah makan sahur ini juga termasuk ke dalam ciri-ciri mengerjakan puasa di atas keimanan dan mengharapkan pahala Allah Subhanahu wa Ta’ala. Yang dengannya akan menjadi sebab diampunkan dosa-dosa kita yang telah lalu dan semoga kita dimasukkan ke dalam golongan orang-orang yang bertaqwa.


Hukum Membaca Al Quran Ketika Haid & Memegang Tafsir Dalam Keadaan Berhadas. Ini Wanita Perlu Tahu

Bolehkah seseorang wanita membaca Al Quran ketika haid?
Persoalan ini adalah antara kemusykilan yang sering menjadi kekeliruan ramai dan ia juga antara soalan popular yang sering diajukan dalam majlis-majlis ilmu.

Sebagai wanita, kita seharusnya jelas dan memahami apa sebenarnya hukum membaca Al Quran ketika haid dan bagaimana pula dengan perkara-perkara yang berkaitan dengannya.

Hukum Membaca Al Quran Ketika Haid
Menurut Laman Web Rasmi Mufti Wilayah Persekutuan menerusi IRSYAD AL-FATWA KE-18: HUKUM MEMBACA DAN MENGULANG HAFAZAN AL-QURAN DALAM KEADAAN HAID, sebenarnya terdapat perbezaan pendapat tentang masalah ini seperti yang dibincangkan oleh para ulama.

Menurut kesimpulan daripada artikel tersebut, membaca al-Qur’an dan menghafaznya ketika dalam haid adalah DIBOLEHKAN jika terdapat KEPERLUAN.
Ditegaskan juga satu pendapat yang cukup baik di mana contoh keharusan pelajar wanita yang dalam keadaan haid untuk menghafaz al-Qur’an dan membacanya ketika haid atas faktor peperiksaan atau ujian. Ini disebabkan kerana waktu tersebut adalah terhad dan terbatas. Justeru, kaedah darurat atau masyaqqah amat sesuai digunakan.
Terdapat juga pendapat yang menyatakan bahawa hukum wanita haid adalah sama dengan wanita nifas dalam bab membaca al-Qur’an yang mana wanita tersebut boleh memegang dan membaca al-Qur’an sekiranya wanita tersebut adalah guru atau murid. (Lihat Hasyiyah al-Dusuqi, 1/175)
Dicadangkan juga pelajar dalam haid beralih kepada mendengar al-Qur’an melalui CD atau Youtube yang memungkinkan seseorang itu mengingati dan mengulang hafazan al-Qur’an.

Hukum Memegang & Membaca Tafsir Al Quran Ketika Haid
Satu lagi persoalan adalah tentang hukum memegang tafsir al-Quran iaitu terjemahan.
Seperti yang kita sedia maklum, membaca tafsir al-Quran adalah dibenarkan bagi wanita yang dalam keadaan haid atau berhadas.
Namun mungkin ada yang kurang jelas sama ada kita boleh memegang al-Quran yang mempunyai terjemahan untuk tujuan membaca atau ulangkaji.
Menurut IRSYAD AL-FATWA KE-194: HUKUM MEMEGANG TAFSIR AL-QURAN DALAM KEADAAN BERHADAS, jumhur ulama` mengatakan dibolehkan bagi menyentuh, membawa dan mengulangkaji tafsir al-Quran yang mana padanya terdapat ayat-ayat al-Quran meskipun dalam keadaan berjunub.
Ini kerana yang dimaksudkan tafsir itu adalah makna-makna dari al-Quran dan bukan membacanya. Makanya, hukum al-Quran tidak terpakai kepadanya.
Namun, mestilah tafsirnya itu melebihi kandungan ayat al-Quran dan pendapat ini juga sesuai dengan pendapat yang sahih di sisi mazhab Syafie.
Menyentuh tafsir seperti ini tidaklah mengurangkan pengagungan terhadap al-Quran.
Adapun yang terbaiknya adalah memegang al-Quran dalam keadaan suci dan dengan berwuduk.

Hukum Memegang Al Quran Dalam Smartphone Dalam Keadaan Berhadas (Tanpa Wuduk)
Bagi menentukan apakah menyentuh al-Quran yang terdapat di dalam aplikasi telefon bimbit diwajibkan untuk berwuduk atau tidak, ia perlu difahami adakah ia juga dikategorikan sebagai Mushaf atau tidak.
Menurut IRSYAD AL-FATWA SIRI KE-496: BOLEHKAH MEMBACA AL-QURAN DI DALAM TELEFON BIMBIT TANPA BERWUDUK, oleh kerana sifat aplikasi al-Quran itu berbentuk tulisan yang dipapar melalui skrin dan kemudiannya hilang, bahkan tidak kekal, berbeza seperti yang ditakrifkan oleh para ulama dengan mushaf al-Quran yang hakiki, maka ia tidak dikira sebagai sebuah mushaf al Quran.
Maka kesimpulannya, hukum membaca al Quran melalui telefon bimbit tanpa berwuduk adalah HARUS.
Namun, sebaiknya disunatkan untuk berwuduk ketika membaca al-Quran serta menjaga adab-adab ketika membaca al-Quran sepertimana yang digariskan oleh para ulama seperti menutup aurat, mengadap kiblat dan membersihkan mulut.

Banyak Amalan Wanita Haid Yang Boleh Dilakukan
Sebagai wanita, janganlah kita risau dan sedih jika kita berada dalam keadaan haid dan tidak boleh membaca al Quran dan mendirikan solat seperti biasa.
Terdapat pelbagai amalan lain yang dibolehkan untuk kita lakukan dalam keadaan berhadas, contohnya:

Membaca zikir
Memperbanyakkan doa
Bersedekah

[Rujuk sepenuhnya: 10 Amalan Ketika Haid & Nifas Agar Hati Tak Rasa ‘Kosong’]
Semoga Allah SWT memberikan kefahaman yang sahih terhadap agamaNya serta taufiq dan hidayah untuk mengamalkan syari’atNya dengan sebaiknya.


Berdosa Membatalkan Puasa Qada’ Tanpa Uzur Kerana Ia Termasuk Puasa Wajib

Mesti ramai antara kita yang mengambil kesempatan untuk mengerjakan puasa 6 di bulan Syawal tahun ini.
Lazimnya bagi perempuan, kita akan berniat untuk menggantikan dulu puasa yang tertinggal sebelum melakukan puasa sunat Syawal dan ada juga yang menggabungkan puasa ganti dan puasa Syawal sekali.

Tapi biasalah, macam-macam dugaan musim raya ni kan? Kadang-kadang ada orang bagi makanan sedap, ajak makan best-best, kita yang dah berniat puasa tadi pun goyah jugalah… Rasa teragak-agak bila fikir lain kali pun boleh puasa lagi.
Tapi tahukah kita bahawa membatalkan puasa ganti adalah sesuatu yang tidak dibolehkan kecuali jika mengalami keuzuran?

Ini kerana puasa ganti termasuk sebagai puasa wajib.

Jadi, bagaimana pula jika kita membatalkan puasa sunat tanpa keuzuran. Adakah ia dibenarkan?
Foto Kredit: vitals.lifehacker.com
Mari ikuti penjelasan Dato Dr Zulkifli Al-Bakri menerusi Laman Web Rasmi Pejabat Mufti Wilayah Persekutuan di bawah ini.
Hukum Membatalkan Puasa Ganti & Puasa Sunat Tanpa Keuzuran
Assalamualaikum Dato.
Saya telah menyetubuhi isteri ketika dia sedang qada’ puasa Ramadhan dan saya sedang berpuasa enam syawal.
Adakah dibolehkan membatalkan puasa enam dan puasa qada’ dengan sengaja?
Dan adakah tindakan bersetubuh itu dikenakan kaffarah?
Jawapan
Waalaikumsalam.
Alhamdulillah bersyukur kehadrat Allah S.W.T dengan kurniaan nikmat Iman dan Islam. Selawat dan Salam ke atas junjungan Nabi Muhammad S.A.W serta keluarga, sahabat-sahabat Baginda, serta seluruh kaum Muslimin dan Muslimat yang dirahmati Allah S.W.T sekalian.
Puasa enam dibulan Syawal merupakan perkara yang sangat di tuntut oleh Baginda SAW.
Ini seperti hadis yang diriwayatkan oleh Abu Ayyub al-Ansari RA, sabda Nabi SAW:
مَنْ صَامَ رَمَضَانَ، ثُمَّ أَتْبَعَهُ سِتًّا مِنْ شَوَّالٍ، كَانَ كَصِيَامِ الدَّهْرِ
Maksudnya: Sesiapa yang puasa Ramadan kemudian diikuti dengan puasa enam hari Syawal, maka seolah-olah dia berpuasa setahun.
Hadis Riwayat Imam Muslim (1164)
Hukum Membatalkan Puasa Sunat
Makruh sekiranya membatalkan puasa sunat dengan sengaja dan tidak diwajibkan mengqada’kannya.
(Lihat: al-Fiqh al-Manhaji, 2/118)
Ini seperti hadis yang diriwayatkan oleh Ummu Hani’ RA sabda Nabi SAW:
الصَّائِمُ الْمُتَطَوِّعُ أَمِينُ نَفْسِهِ إِنْ شَاءَ صَامَ وَإِنْ شَاءَ أَفْطَرَ
Maksudnya: Seseorang yang berpuasa sunat, jika dia mahu dia boleh teruskan berpuasa, dan jika mahu dia juga boleh berbuka.
Hadis Riwayat Imam al- Tirmizi (32)

Hukum Membatalkan Puasa Qadha’ Ramadhan
Hukum membatalkan puasa qada’ adalah berdosa sekiranya tanpa uzur yang disyariatkan seperti haid dan musafir.
Ini seperti hadis yang diriwayatkan oleh Ummu hani’ RA:
يَا رَسُولَ اللَّهِ لَقَدْ أَفْطَرْتُ وَكُنْتُ صَائِمَةً . فَقَالَ لَهَا ” أَكُنْتِ تَقْضِينَ شَيْئًا ” . قَالَتْ لاَ . قَالَ ” فَلاَ يَضُرُّكِ إِنْ كَانَ تَطَوُّعًا ”
Maksudnya: “Wahai Rasullullah, sesungguhnya aku telah berbuka sedangkan aku berpuasa”. Maka Rasulullah SAW berkata kepadanya: “Adakah kamu sedang mengqada’kan sesuatu (puasa)”. Beliau berkata: “Tidak”. Sabda Rasulullah SAW: “Maka tidak memudaratkan (memberi dosa) kepadamu sekiranya ia adalah puasa sunat”
Hadis Riwayat Abu Daud (2456)
Hal ini dibincangkan di dalam kitab kifayah al-akhyar menyatakan tidak boleh membatalkan puasa qada’ kerana telah memulai sesuatu perkara yang wajib.
Oleh itu tidak boleh sengaja membatalkannya melainkan dengan keuzuran yang dibolehkan syarak.
(Lihat: Kifayah al-Akhyar fi Hal Ghayatul al-Ikhtisar, 1/207)
Begitu juga Ibnu Qudamah di dalam kitabnya menyatakan:
“Barang siapa memasuki di dalam sesuatu perkara yang wajib, seperti qada’ Ramadhan atau Nazar Mua’iyyin atau Mutlak atau Puasa Kaffarah, tidak harus baginya untuk keluar daripadanya (membatalkannya)”.
(Lihat: Mughni li Ibnu Qudamah, 3/160)
Foto Kredit: babycenter.com.my
Kaffarah Puasa
Kaffarah puasa hanya dikenakan kepada sesiapa yang melakukan jimak pada siang hari di bulan Ramadhan.
Seperti hadis yang diriwayatkan oleh Abu Hurairah RA katanya:
بَيْنَمَا نَحْنُ جُلُوسٌ عِنْدَ النَّبِىِّ صَلَّى اللهُ عَلَيْهِ وَسَلَّمَ، إِذْ جَاءَهُ رَجُلٌ، فَقَالَ: يَا رَسُولَ اللَّهِ هَلَكْتُ. قَالَ: مَا لَكَ؟ قَالَ: وَقَعْتُ عَلَى امْرَأَتِى وَأَنَا صَائِمٌ، في رواية: في رَمَضَان. فَقَالَ رَسُولُ اللَّهِ صَلَّى اللهُ عَلَيْهِ وَسَلَّمَ: هَلْ تَجِدُ رَقَبَةً تُعْتِقُهَا؟ قَالَ: لاَ. قَالَ: فَهَلْ تَسْتَطِيعُ أَنْ تَصُومَ شَهْرَيْنِ مُتَتَابِعَيْنِ؟ قَالَ: لاَ. قَالَ: فَهَلْ تَجِدُ إِطْعَامَ سِتِّينَ مِسْكِينًا؟ قَالَ: لاَ. فَمَكَثَ النَّبِىُّ صَلَّى اللهُ عَلَيْهِ وَسَلَّم، فَبَيْنَمَا نَحْنُ عَلَى ذَلِكَ، أُتِىَ النَّبِىُّ صَلَّى اللهُ عَلَيْهِ وَسَلَّمَ بِفرقٍ فِيهِ تَمْرٌ. قَالَ: أيْنَ السَّائِلُ؟ فَقَالَ: أَنَا. قَالَ: خُذْهَا فَتَصَدَّقْ بِهِ. فَقَالَ: الرَّجُلُ أَعَلَى أَفْقَرَ مِنِّى يَا رَسُولَ اللَّهِ، فَوَاللَّهِ مَا بَيْنَ لاَبَتَيْهَا أَهْلُ بَيْتٍ أَفْقَرُ مِنْ أَهْلِ بَيْتِي، فَضَحِكَ النَّبِىُّ صَلَّى اللهُ عَلَيْهِ وَسَلَّمَ، حَتَّى بَدَتْ أَنْيَابُهُ، ثُمَّ قَالَ: أَطْعِمْهُ أَهْلَكَ
Maksudnya:
“Ketika kami duduk di samping Rasulullah SAW, seorang lelaki menemui Baginda, dan berkata: “Wahai Rasulullah! Aku binasa.” Baginda bertanya: “Kenapa?” Jawabnya: “Aku telah menyetubuhi isteriku, sedangkan aku berpuasa.” Dalam riwayat yang lain, dalam bulan Ramadhan. Sabda Baginda: “Adakah kamu boleh mendapatkan hamba untuk dimerdekakan?” Jawabnya: “Tidak.” Baginda bersabda: “Adakah kamu mampu berpuasa dua bulan berturut-turut?” Jawabnya: “Tidak.” Sabda Baginda: “Adakah kamu mampu memberi makan 60 orang miskin?” Jawabnya: “Tidak.” Rasulullah SAW diam seketika. Semasa kami berkeadaan demikian, Nabi memberi sebakul tamar, lalu bersabda: “Di manakah orang yang bertanya tadi?” Lelaki itu menjawab: “Aku.” Sabda Baginda lagi: “Ambillah tamar ini dan sedekahkan.” Lelaki itu berkata: “Adakah ada orang yang lebih fakir daripadaku wahai Rasulullah? Demi Allah, tidak ada keluarga yang lebih fakir daripada keluargaku di antara Timur dan Barat Madinah ini!” Nabi SAW ketawa sehingga kelihatan giginya, lalu bersabda: “Berikan makan tamar itu kepada keluargamu.”
Hadis Riwayat al-Bukhari (1834)
Syeikh Muhammad Zuhaili di dalam kitabnya menyatakan tidak dikenakan kaffarah kepada seseorang itu dalam beberapa keadaan, diantaranya:
Sekiranya membatalkan puasa, tidak dikenakan kaffarah sekiranya membatalkan puasa dalam keadaan uzur, terlupa ianya berpuasa kemudian melakukan jimak, jahil tentang pengharamannya (jimak di siang Ramadhan), membatalkan dengan makan dan minum kemudian melakukan jimak, musafir atau membatalkan puasa bukan dibulan Ramadhan (Lihat: al-Mu’tamad fi al-Fiqh al-Syafi’e 2/203).
Dan tidak dikenakan kaffarah selain bulan Ramadhan.
Begitu juga dengan puasa qada’ tidak dikenakan kaffarah. Ini kerana kaffarah itu hanya dikenakan pada bulan Ramadhan bagi menjaga kesuciannya.
(Lihat: al-Mausu’ah al-Fiqhiyyah al-Kuwaitiyyah, 17/288)

Kesimpulan
Berdasarkan kepada dalil yang diberikan di atas, dapat disimpulkan bahawa:
1. Hukum membatalkan puasa sunat adalah makruh.
2. Bersetubuh ketika puasa selain di bulan ramadhan tidak dikenakan kaffarah. Ini kerana kaffarah puasa hanya dikhususkan di bulan Ramadhan.
Mengikut pendapat jumhur serta Imam Nawawi, Ibnu Qudamah dan Ibnu Rusyd bahawa tidak wajib kaffarah bagi sesiapa yang sengaja membatalkan puasa selain dari puasa yang diwajibkan dibulan Ramadhan.
Sama ada dengan makan dan minum atau dengan bersetubuh.
(Lihat: al-Majmu’ Syarah al-Muhazzab, 6/345. Al-Mughni li Ibnu Qudamah, 3/139. Bidayah al-Mujtahid, 2/69)
3. Adapun membatalkan puasa qada’ wajib dengan sengaja hendaklah dielakkan melainkan terdapat uzur syari’e.
Ini kerana qada’ puasa Ramadhan adalah perkara yang diwajibkan dan tidak boleh dengan sengaja membatalkannya melainkan dengan uzur syari’e.
Semoga Allah SWT kurniakan kepada kita kegigihan, kesungguhan dan kesabaran dalam menjalani ibadah seterusnya berkhidmat menyebarkannya kepada segenap lapisan masyarakat.
Amin.
*Pautan asal : https://muftiwp.gov.my/artikel/al-kafi-li-al-fatawi/3503-al-kafi-1299-adakah-dikenakan-kaffarah-membatalkan-puasa-dengan-berjimak-ketika-suami-puasa-enam-dan-isteri-puasa-qada


Hukum Membuat Binaan Kubur Yang Mungkin Ramai Terlepas Pandang

Dalam tempoh perayaan ini, tentu ramai di antara kita yang menjadikan kebiasaan untuk menziarahi kubur pusara keluarga dan saudara-mara terdekat.
Dalam pada itu, ketika menziarahi kubur kita lazimnya akan membersihkan kawasan perkuburan, dan tidak kurang juga ada yang berhasrat mahu menambah binaan kubur.

Namun tahukah kita apakah sebenarnya hukum membuat binaan kubur?
Dalam sebuah post oleh Muhammad Aswad telah dikongsikan bahawa beliau pernah bertanyakan Mufti Wilayah Persekutuan tentang hal ini.

Jom baca selanjutnya tentang jawapan Mufti Wilayah berkaitan isu tersebut.

Hukum Membuat Binaan Kubur Yang Mungkin Kita Terlepas Pandang
Saya nak kongsikan pertanyaan saya kepada Mufti Wilayah Persekutuan.
Semoga bermanfaat!
Soalan:
Apakah hukum membuat binaan di atas kubur?
Jawapan:
Kami menukilkan keterangan di dalam kitab Fiqh al-Manhaji (1/617-618):
1. Makruh
Makruh membina kubur sama ada di sebelah dalam atau di luarnya dengan bahan yang menyerap bahang panas seperti simen, batu kapur dan seumpamanya.
Hal ini berdasarkan hadith, daripada Jabir RA, katanya:
نَهَى رَسُولُ اللَّهِ صَلَّى اللهُ عَلَيْهِ وَسَلَّمَ أَنْ يُجَصَّصَ الْقَبْرُ
Maksudnya: “Rasulullah SAW melarang pembinaan kubur dengan batu kapur.”
Riwayat Muslim (970)
2. Haram
Walau bagaimanapun pembinaan kubur dengan batu marmar dan seumpamanya adalah haram.
Ini kerana perbuatan tersebut sangat bertentangan dengan larangan Rasulullah SAW di samping terdapat unsur-unsur pembaziran yang ditegah oleh syarak serta unsur-unsur kemegahan dan kebanggaan yang dicela oleh agama.
Makruh tahrim meninggikan kubur dan membuat binaan di atasnya sebagaimana yang dibuat oleh kebanyakan orang hari ini.
Menurut sunnah bahawa kubur tidak boleh ditinggikan melebihi sejengkal dari paras tanah.
Hal ini berdasarkan hadith, daripada Ali bin Abu Talib RA, katanya, Abu al-Hayyaj al-Asadiy berkata:
أَلاَّ أَبْعَثُكَ عَلَى مَا بَعَثَنِى عَلَيْهِ رَسُولُ اللَّهِ صَلَّى اللهُ عَلَيْهِ وَسَلَّمَ أَنْ لاَ تَدَعَ تِمْثَالاً إِلاَّ طَمَسْتَهُ وَلاَ قَبْرًا مُشْرِفًا إِلاَّ سَوَّيْتَهُ
Maksudnya: “Aku menyampaikan pesanan Rasulullah SAW kepadaku bahawa jangan ditinggalkan patung-patung kecuali setelah engkau hancurkannya, begitu juga dengan kubur yang binaannya tinggi kecuali setelah engkau ratakannya.”
Riwayat Muslim (969)

“…Kematian Adalah Pemutus Bagi Kemewahan…”
Larangan makruh ini dikuatkan dengan realiti bahawa kematian itu adalah pemutus bagi kemewahan dan kecantikan yang dibanggakan sewaktu hidup, sehingga jadilah kubur itu ingatan kepada kematian bukan kemewahan.
Apatahlagi tidak boleh menggunakan harta peninggalan si mati untuk tujuan binaan di atas kubur.
Firman Allah Taala:
أَلْهَاكُمُ التَّكَاثُرُ (1) حَتَّىٰ زُرْتُمُ الْمَقَابِرَ (2)
Maksudnya: Kamu telah dilalaikan (daripada mengerjakan amal bakti) oleh perbuatan berlumba-lumba untuk mendapat dengan sebanyak-banyaknya (harta benda, anak-pinak pangkat dan pengaruh). Sehingga kamu masuk kubur.
(Surah al-Takathur: 1-2)
Syeikh Ali al-Sobuni dalam Sofwah al-Tafasir menyebut tafsir:
“Maksudnya mereka itu yakni manusia terlalu sibuk dan berbangga dengan harta benda, anak-anak, dan para pengkut sehingga melupakan untuk berbuat taat kepada Allah da meninggalkan persiapan akhirat…sehinggalah kematian tiba kepada mereka. Lalu mereka dikebumikan di dalam kubur-kubur.”
Semoga Allah Taala memberikan kita kekuatan untuk mengikuti sunnah Rasulullah SAW.
Ada Spesifikasi Ditetapkan Sebagai Panduan
Merujuk kepada laman web e-pusara Jabatan Agama Islam Wilayah Persekutuan (JAWI), terdapat spesifikasi yang boleh diikut sebagai panduan untuk membuat kepungan kubur ini.

Berikut dilampirkan juga antara contoh kepungan kubur atau binaan yang dibenarkan serta tidak dibenarkan.

Rujuk selanjutnya di laman web e-pusara di pautan berikut: http://www.epusara.jawi.gov.my/epusara/webV5/content/189
*Pautan posting asal oleh Muhammad Aswad di Facebook: https://m.facebook.com/story.php?story_fbid=10210886321073170&id=1806649449
*Pautan link asal di laman web Mufti Wilayah Persekutuan: https://www.muftiwp.gov.my/en/artikel/al-kafi-li-al-fatawi/950-al-kafi-571-hukum-membuat-binaan-di-atas-kubur


Bestnya Masjid Sana Ada Aircond, Sini Tak Ada…Tapi Boleh Ke Pilih-Pilih Masjid Nak Tarawih Ni?

“Hmm, apa hukum memilih masjid untuk tarawih ya?”
Solat tarawih merupakan solat yang dituntut bagi umat Islam untuk melaksanakannya. Ganjaran melaksanakan solat tarawih adalah sangat besar iaitu akan diampunkan dosa-dosa yang terdahulu seperti yang diriwayatkan oleh Abu Hurairah R.A.

Walau bagaimanapun, terdapat beberapa isu mengenainya iaitu apa hukum memilih masjid untuk menunaikan solat tarawih. Boleh atau tidak? Ini huraiannya.
HUKUM MEMILIH MASJID UNTUK MENUNAIKAN SOLAT TARAWIH, BOLEH KE?

Rasulullah S.A.W bersabda :

مَنْ قَامَ رَمَضَانَ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ
Maksudnya: Sesiapa yang melakukan qiyam Ramadan dengan penuh keimanan dan mengharapkan ganjaran serta keampunan, akan diampunkan buatnya dosa-dosa yang terdahulu. Riwayat Al-Bukhari (37)
Masjid merupakan rumah Allah. Jadi, dibolehkan untuk seseorang itu menunaikan solat di mana-mana masjid yang dia mahukan sama ada masjid tersebut berdekatan dengan rumahnya atau pun jauh.
Di dalam hadis daripada Abu Musa al-Asy’ari R.A, diriwayatkan bahawa Rasulullah S.A.W bersabda:
إِنَّ أَعْظَمَ النَّاسِ أَجْرًا فِي الصَّلاَةِ أَبْعَدُهُمْ إِلَيْهَا مَمْشًى
Maksudnya: Sesungguhnya manusia yang paling besar ganjarannya di dalam solat adalah mereka yang paling jauh menuju ke arahnya. Riwayat Muslim (662)
Imam Ibn ‘Allan al-Bakri al-Syafi’e Rahimahullah berkata semakin jauh tempat solat itu maka semakin besar juga pahalanya.

Jelas daripada hadis di atas, menunjukkan bahawa seseorang yang menuju ke masjid lebih jauh dari tempatnya dengan tujuan untuk mendapatkan pahala yang besar adalah dibolehkan.
Begitulah juga sekirannya seseorang memilih masjid dengan tujuan menambah kekhusyukan dalam beribadah disebabkan suara imamnya yang merdu, keadaan masjid yang kondusif lagi selesa, ia juga adalah dibolehkan.
Secara asasnya adalah lebih utama jika anda menunaikan solat di masjid kawasan tempat kediaman melainkan terdapat beberapa faktor dan keutamaan lain.
Semoga bermanfaat!
Sumber: Pejabat Mufti Wilayah Persekutuan


Hukum Mencabut Uban & Mewarnakannya Yang Mungkin Ramai Terlepas Pandang

“Eee… Geramnya tengok uban ni. Rasa gatal je tangan ni nak cabut satu-satu.”
Mungkin ada antara kita yang mempunyai tabiat mencabut uban.

Dulu-dulu pun, mungkin ada juga mak ayah atau nenek kita yang upah kita untuk cabut uban mereka. Kan?
Uban atau rambut putih ni biasanya dilihat sebagai tanda penuaan, namun ia juga boleh berpunca dari pelbagai faktor persekitaran, kesihatan dan genetik.

Dalam Islam pun, sebenarnya telah ditetapkan hukum mencabut uban.

Mari kita fahamkan bersama penerangan yang dipetik dari laman web Mufti Wilayah Persekutuan ini.

Hukum Mencabut Uban Dalam Islam
Soalan:
Apakah hukum mencabut uban ?
Jawapan:
Alhamdulillah, segala pujian dan syukur kami panjatkan kepada Allah S.W.T. Selawat dan salam kami ucapkan ke atas junjungan besar kita Nabi Muhammad S.A.W, para isteri dan keluarga baginda, para sahabat, serta golongan yang meniti jejak langkah baginda sehingga hari kiamat.
Di sana terdapat beberapa nas yang menunjukkan kepada larangan mencabut uban.
Di dalam sebuah riwayat daripada Amru bin Shu’aib daripada bapanya daripada datuknya berkata, Rasulullah S.A.W bersabda:
لاَ تَنْتِفُوا الشَّيْبَ مَا مِنْ مُسْلِمٍ يَشِيبُ شَيْبَةً فِي الإِسْلاَمِ إِلاَّ كَانَتْ لَهُ نُورًا يَوْمَ الْقِيَامَةِ
Maksudnya: Janganlah kalian mencabut uban. Tidak ada seorang muslim yang mana tumbuh padanya sehelai uban di dalam islam melainkan uban tersebut akan menjadi cahaya buatnya pada hari kiamat.
Manakala dalam riwayat yang lain Rasulullah S.A.W menyatakan:
لاَ تَنْتِفُوا الشَّيْبَ مَا مِنْ مُسْلِمٍ يَشِيبُ شَيْبَةً فِي الإِسْلاَمِ إِلاَّ كَتَبَ اللَّهُ لَهُ بِهَا حَسَنَةً وَحَطَّ عَنْهُ بِهَا خَطِيئَةً
Maksudnya: Tidak ada seorang muslim yang mana tumbuh padanya sehelai uban di dalam Islam melainkan Allah akan menuliskan untuknya dengan uban tersebut satu kebaikan dan Allah akan memadamkan kesalahannya dengan uban tersebut.
Riwayat Abu Daud (4202)
Berdasarkan kedua-dua riwayat di atas, para fuqaha menjadikan larangan yang terdapat di dalam hadis tersebut sebagai hujah akan makruhnya perbuatan mencabut uban.
Imam Al-Nawawi Rahimahullah berpendapat akan makruhnya perbuatan mencabut uban berdasarkan hadis Amru bin Shu’aib yang kami nyatakan di atas.
Kata beliau: Para ashab kami (Al-Syafieyyah) mengatakan bahawa ianya (perbuatan mencabut uban) adalah makruh. Ini disebutkan secara jelas oleh Imam Al-Ghazali, Imam Al-Baghawi, dan selainnya.
Bahkan jika dikatakan haram sekalipun disebabkan larangan yang sarih (jelas) lagi sahih dalam hadis tersebut maka pendapat ini tidak jauh dari kebenaran. Lihat Al-Majmu’ Syarah Al-Muhazzab, Al-Nawawi (1/292).
Kata-kata Imam Al-Nawawi di hujung perenggan di atas adalah berdasarkan sebuah kaedah fekah yang masyhur:
النَّهْيُ يَقْتَضِي التَّحْرِيم
Maksudnya: Larangan itu membawa kepada hukum pengharaman.
Sekalipun pada asalnya setiap larangan itu membawa hukum haram, akan tetapi dalam isu ini hukumnya beralih kepada makruh disebabkan terdapatnya qarinah lain. Ini berdasarkan sebuah riwayat daripada Saidina Anas Bin Malik R.anh bahawa beliau berkata:
يُكْرَهُ أَنْ يَنْتِفَ الرَّجُلُ، الشَّعْرَةَ الْبَيْضَاءَ مِنْ رَأْسِهِ وَلِحْيَتِهِ
Maksudnya: Dimakruhkan bagi seorang lelaki itu mencabut rambut yang putih daripada kepalanya dan juga janggutnya.
Riwayat Muslim (2341)
Maka jelas dalam hadis di atas ini, bahawa hukum mencabut uban di sisi sahabat Rasulullah S.A.W iaitu Anas bin Malik R.anh adalah makruh dan tidak sampai ke tahap haram.
Imam Al-Nawawi ketika mensyarahkan hadis ini beliau berkata: Kata para ashab kami (Al-Syafieyyah) dan juga para ashab Malik, hukumnya (mencabut uban) adalah makruh dan ia tidaklah haram. Rujuk Syarah Sahih Muslim, Al-Nawawi (15/487).

Kelebihan Memiliki Uban
Hakikatnya, larangan mencabut uban itu adalah disebabkan beberapa fadhilat atau kelebihan yang diperoleh bagi sesiapa yang mempunyai uban.
Di antaranya, dalam sebuah riwayat daripada Amru Bin ‘Abasah bahawa Rasulullah S.A.W bersabda:
مَنْ شَابَ شَيْبَةً فِي سَبِيلِ اللَّهِ كَانَتْ لَهُ نُورًا يَوْمَ الْقِيَامَةِ
Maksudnya: Sesiapa yang tumbuh satu uban di jalan Allah maka uban tersebut adalah cahaya untuk dirinya pada hari kiamat.
Riwayat Al-Tirmizi (1635)
Di dalam hadis di atas, sekalipun terdapat kenyataan tumbuh satu uban di jalan Allah, akan tetapi ia terkait dengan hadis Amru bin Shuaib yang menyatakan:
Tumbuh satu uban di dalam Islam. Perbezaan di antara kedua riwayat ini penting untuk dijelaskan kerana, hadis Amru bin Syuaib lebih umum meliputi uban yang tumbuh sama ada di dalam jihad atau selainnya.
Syeikh Muhammad Ibn Abd Al-Rahman Al-Mubarakfuri Rahimahullah ketika mensyarahkan hadis ini beliau berkata:
Cahaya tersebut adalah keterangan dan juga diselamatkan daripada kegelapan dan kesukaran di mauqif.
Imam Al-Manawi pula berkata:
Rambut seseorang itu menjadi cahaya yang memberi petunjuk kepada dirinya.
Uban itu, sekalipun ianya bukan hasil daripada usaha seseorang hamba, akan tetapi sekiranya ia terhasil disebabkan perbuatan berjihad di jalan Allah, atau perasaan takut kepada-Nya maka ia termasuk di dalam usaha seseorang. Lihat Tuhfat Al-Ahwaazi, Al-Mubarakfuri (5/215).

Hukum Mewarnakan Uban
Dalam isu ini, tidaklah menjadi suatu kesalahan bagi sesiapa yang mempunyai uban yang banyak untuk mengubah kepada warna selain dari warna hitam.
Hal ini adalah berdalilkan sebuah riwayat daripada Jabir Bin Abdillah Al-Ansari R.anhuma bahawa ketika Abu Quhafah dibawa pada hari pembukaan kota Makkah, maka keadaan rambutnya sudah terlampau putih.
Maka Nabi S.A.W bersabda:
غَيِّرُوا هَذَا بِشَىْءٍ وَاجْتَنِبُوا السَّوَادَ
Maksudnya: Ubahlah ini (uban) dengan sesuatu dan jauhilah warna hitam.
Riwayat Muslim (2102)
Maka hadis di atas jelas menunjukkan keharusan mengubah warna putih uban kepada warna selain hitam seperti dengan menggunakan inai dan perkara-perkara lain yang halal.
Manakala hadis di atas juga jelas menunjukkan keharaman mengubah warna uban kepada warna hitam dan inilah pendapat yang terpilih di dalam mazhab Imam Al-Syafie sebagaimana yang dinyatakan oleh Imam Al-Nawawi Rahimahullah.
Rujuk Al-Minhaj Syarah Sahih Muslim, Al-Nawawi (14/265).
Foto Kredit: shiraz-beauty.com
Kesimpulan
Setelah kami menekuni beberapa hujah dan dalil di atas, kami berpandangan bahawa hukum mencabut uban adalah makruh.
Namun perlu juga dijelaskan supaya tidak berlaku sebarang kekeliruan, bahawa jika seseorang yang beruban itu memotong rambutnya maka hukumnya adalah harus kerana itu tidak dianggap sebagai mencabut uban.
Semoga Allah S.W.T memberikan kefahaman kepada kita semua dalam beragama.
Ameen.
*Sumber: Al-Kafi #588: Hukum Mencabut Uban via Laman Web Rasmi Pejabat Mufti Wilayah Persekutuan


Boleh Ke Gabungkan Puasa Enam Dengan Puasa Ganti? Ini Penjelasan Mufti Wilayah

“Ingat nak buat puasa enamlah tahun ni. Tapi aku confusedlah sama ada nak kena ganti puasa dulu atau boleh buat puasa enam dulu. Kalau gabungkan sekali boleh tak?”
Hampir setiap tahun tentu ada yang menimbulkan persoalan ini kan, terutamanya kaum perempuanlah.

Ada yang kata kalau nak buat puasa enam ni, mesti ganti puasa dulu sebab kena dulukan yang wajib. Tapi kalau banyak hari nak kena ganti, takut tak sempat pulak nak buat puasa enam. Nak-nak pula ada banyak undangan open house dan jamuan Raya di bulan Syawal ni. Dugaan betul!
Lepas tu, ada yang kata boleh gabungkan terus puasa enam dengan puasa ganti. Betul ke?

Kalau nak tahu jawapan bagi persoalan ini, jom kita baca penjelasan yang terperinci oleh Dato’ Seri Dr Zulkifli Al-Bakri, Mufti Wilayah Persekutuan.

Hukum Menggabungkan Niat Puasa Enam Dengan Puasa Ganti (Qada’) Secara Serentak
Soalan
Assalamualaikum,
Saya ingin bertanya, bolehkah saya berniat puasa qada (ganti) dan puasa enam di bulan syawal secara serentak (dua dalam satu (puasa ganti dan puasa enam).
Terima Kasih.
Jawapan
Wa’alaikumussalam warahmatullahi wabarakatuh, terima kasih kepada saudara yang bertanya.
Alhamdulillah, segala puji bagi Allah Taala, selawat dan salam kepada junjungan besar Nabi Muhammad ﷺ, ahli keluarga Baginda ﷺ, sahabat Baginda ﷺ serta orang-orang yang mengikuti jejak langkah Baginda ﷺ.
Firman Allah SWT:
يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِن قَبْلِكُمْ لَعَلَّكُمْ تَتَّقُونَ
Maksudnya: Wahai orang-orang yang beriman! Kamu diwajibkan berpuasa sebagaimana diwajibkan atas orang-orang yang dahulu daripada kamu, supaya kamu bertaqwa.
(Surah al-Baqarah:183)
Berbuka Puasa Di Bulan Ramadhan Tanpa Ada Sebarang Keuzuran
Sesiapa yang berbuka puasa pada bulan Ramadhan tanpa sebarang keuzuran wajib ke atasnya menqadhakannya serta merta selepas tamatnya Ramadhan dan selepas selesai hari raya yang pertama.
Seseorang itu tidak boleh mendahulukan puasa sunat enam pada bulan Syawal kemudian diekori dengan puasa qadha.
Adapun sekiranya dia tidak berpuasa pada bulan Ramadhan kerana ada keuzuran (yang dibenarkan syarak) maka harus baginya mendahulukan puasa enam pada bulan Syawal daripada puasa qadha kerana qada waktu puasa qadha adalah muwassa` (luas).
Imam as-Syeikh Daud bin Abdullah al-Fathani Rahimahullahu Taala menyebut: “ (Dan demikian lagi) orang yang tiada puasa dengan uzur sunat dia berpuasa enam hari sunat Syawal melainkan orang yang berbuka puasa Ramadhan dengan tiada uzur maka wajib ke atasnya menyegerakan menqada Ramadhan kerana makruh mengerjakan sunat orang yang ada padanya qada Ramadhan dengan tiada uzur maka wajib menyegerakan qada dahulu.” (Rujuk Kitab Bughyah at- Tullab, hlm. 128)
Foto Kredit: babycenter.com.my
Isu Menggabungkan Dua Ibadat Dengan Satu Niat
Masalah ini dikenali di sisi para ulama sebagai masalah tasyrik (mengabungkan dua ibadat dengan menggunakan satu niat) hukumnya :
Sekiranya ia adalah termasuk dalam wasilah atau perkara yang bercampur maka hukumnya sah.
Terhasil apa yang dihajatinya daripada kedua ibadat tersebut. Misalnya, jika seseorang itu mandi junub pada Hari Jumaat untuk melakukan Jumaat dan juga mengangkat junub.
Sesungguhnya junubnya terangkat dan pahala mandi jumaat tersebut pun terhasil. Walaupun salah satu daripada dua ibadat tersebut tidak diniatkan manakala yang lain pula diniatkan dengan zatnya maka sah himpunan atau gabungan tersebut dan tidak mencederakan ibadat tersebut misalnya solat tahiyyah masjid dilakukan berserta solat fardhu atau solat sunat yang lain.
Adapun menghimpunkan atau gabung di antara dua ibadat yang diniatkan dengan zatnya seperti puasa qadha atau kaffarah, atau nazar berserta puasa sunat seperti puasa sunat 6 hari pada Bulan Syawal maka tidak sah tasyrik tersebut mengikut pendapat yang muktamad kerana setiap ibadat itu berasingan daripada ibadat lain yang diniatkan dengan zatnya dan tidak pula berada di bawah ibadah yang lain.
Persoalannya, adakah berpuasa dengan niat qadha Bulan Ramadhan dan niat puasa 6 pada bulan syawal yang digabungkan sah keduanya?
Atau salah satu sahaja sah? Jika dibuat secara ithlaq (Umum) berhasil keduanya atau salah satu sahaja?

Gabung Niat Puasa Qadha Ramadhan Dan Puasa 6 Syawal
Fuqaha dalam Mazhab Syafie berselisih pendapat tentang isu menggabungkan niat di antara puasa qadha Ramadhan dan puasa sunat enam hari pada bulan Syawal.
Syaikul Islam Zakaria al-Ansari Rahimahullahu Taala: “Jika seseorang berpuasa pada Bulan Syawal untuk qadha bagi puasa Ramadhan, atau selainnya sama ada puasa nazar atau puasa sunat lain maka terhasil pahala sunatnya. Kerana topik perbincangannya adalah tentang puasa pada 6 hari daripada bulan Syawal…tetapi dia tidak akan memperolehi pahala yang sempurna sebagaimana yang diinginkannya melainkan dengan hanya dia berniat puasa khusus untuk 6 hari pada bulan Syawal sahaja.
Terutamanya orang yang telah luput daripadanya puasa Ramadhan kerana tidak sesuai dia berpuasa Ramadhan dan seterusnya berpuasa 6 hari di bulan syawal” (Rujuk Kitab Syarqawi ‘ala al-Tahrir)
Imam Ramli Rahimahullahu Taala menyebut bahawa dia pernah ditanya tentang puasa Ramadhan dan qadha di bulan Syawal, adakah berhasil qadha puasa Ramadhan dan pahala puasa 6 hari pada bulan Syawal, ada ke tidak dalam masalah ini sebarang nukilan?
Imam Ramli Rahimahullahu Taala menjawab: “Bahawa berhasil puasa qadha Ramadhannya walaupun dia gabung niat puasa qadha Ramadhannya dengan puasa yang lain. Dan berhasil pahala puasa 6 hari pada bulan Syawal. Masalah ini disebut oleh ramai ulama terkemudian (mutaakhirin).” (Rujuk Fatawa Imam Ramli, 2/339)
Imam Ibnu Hajar Al-Haitami Rahimahullahu Taala dalam mengenai orang yang berniat puasa sunat bersama puasa wajib: “Jika diniatkan keduanya (puasa sunat dan pusat wajib), dia mendapat ganjaran bagi kedua-duanya atau diniatkan salah satu maka gugur tuntutan yang satu lagi dan tidak mendapat ganjarannya.” (Rujuk Kitab Al-Fatwa Al-Kubra, 2/75)
Sebahagian ulama menyebut sah seseorang itu melakukan qadha puasa bulan Ramadhan bersama puasa sunat enam Syawal dan terhasil pahala puasa sunat yang dilakukan di dalam bulan Syawal tersebut.
Hal ini kerana diqiyaskan dengan seseorang yang memasuki masjid kemudian solat 2 rakaat fardu atau solat sunat rawatib (mengiringi solat fardu) maka terhasil sekali baginya pahala solat sunat Tahiyyatul Masjid kerana ia melakukan solat berkenaan sebelum ia duduk.
Imam Sulaiman al-Bujairimi Rahimahullahu Taala berkata: “Terhasil pahala solat sunat Tahiyyatul Masjid dengan melakukan solat fardhu atau sunat yang lainnya, sama ada diniatkan atau tidak solat sunat Tahiyyatul Masjid tersebut. Hal ini berdasarkan hadith yang telah diriwayatkan oleh Imam Bukhari dan Muslim : “Apabila masuk salah seorang dari kamu ke dalam masjid hendaklah ia solat dua rakaat sebelum ia duduk” dan kerana itu juga maksud solat sebelum duduk yang disebutkan dalam hadis telah terhasil dengan melakukan solat Fardhu atau solat sunat yang lain. (Rujuk Kitab Hasyiah al-Bujairimi 1/280)
Begitu juga nas yang hampir serupa dikatakan Syeikh Islam Zakaria Al-Ansori Rahimahullahu Taala: Terhasilnya solat sunat dua rakaat atau lebih (yang dimaksudkan dengan adalah hasilnya pahala solat walaupun bersama dengannya solat fardhu atau solat sunat yang lain) sama ada diniatkan sekali ataupun tidak.
Ia berdasarkan hadis Riwayat Imam Bukhari dan Imam Muslim Rahimahumahullahu Taala “Apabila masuk seseorang daripada kamu ke dalam masjid maka janganlah ia duduk sehingga ia solat dua rakaat”.  dan kerana itu juga maksud solat sebelum duduk yang disebutkan dalam hadis telah terhasil dengan melakukan solat Fardhu atau solat sunat yang lain (Rujuk Kitab Fathul Wahab Syarah Manhajul Tullab 1/67)
Imam ar-Ramli Rahimahullahu Taala telah berkata: “Dan sekiranya berpuasa pada bulan syawal, puasa qadha, nazar atau selain daripada keduanya atau seumpama dengannya, seperti berpuasa pada hari A^syura maka telah dapat pahala puasa sunat itu baginya, seperti yang telah difatwakan oleh bapanya (bapa kepada Imam ar-Ramli), begitu juga oleh al-Barizi, al-Asfahuni, A—Nasyizi, al-Faqih Ali Soleh al-Hadrami dan selainnya tetapi ia tidaklah mendapat pahala yang sempurna ke atas yang dituntut.” Begitulah sama hukumnya puasa Ramadhan dengan puasa sunat enam Syawal. (Rujuk kitab Nihayah al-Muhtaaj, 3/208-209)
Imam as-Suyuti Rahimahullahu Taala berkata : “Sekiranya seseorang berpuasa sunat misalnya pada hari Arafah, qadha atau nazar atau kafarah, dan diniatkan puasa-puasa tersebut bersama dengan niat puasa sunat hari Arafah, maka al-Barizi telah memberi fatwa bahawa sah puasa dan terhasil pahala untuk kedua-duanya. Begitu juga halnya jika dia ithlaqkan (sahaja aku berpuasa) maka masalah tersebut mengikut masalah solat tahiyyah Masjid. ” (Rujuk kitab Ashbah Wan Nazoir, hlm. 61)
Dalam Syarah al-Tanbih karangan al-Hafiz al-Suyuti Rahimahullahu Taala, daripada fatawa al-Baarizi Rahimahullahu Taala, beliau mengatakan : Sekiranya seseorang berpuasa sunat misalnya pada hari Arafah, qadha atau nazar atau kafarah, dan diniatkan puasa-puasa tersebut bersama dengan niat puasa sunat hari Arafah terhasih keduanya (sah keduanya), begitu juga jika dia ithlaqkan (sahaja aku berpuasa). Tetapi al-Isnawi menyebut perkara ini tertolak dan qiyas yang dilakukan tidak sah dalam menggambarkan perkongsian satu daripada keduanya. Disisinya apa yang terhasil adalah yang fardhu sahaja dalam gambaran ithlaq”
Walupun begitu, perlulah diambil perhatian, maksud terhasilnya pahala puasa sunat enam Syawal apabila dimasukkan sekali dengan puasa fardhu adalah pahala semata-mata pahala sunat bukannya pahala yang sempurna.
Foto Kredit : rd.nl
Kesimpulan
Kesimpulannya, mengikut pendapat yang muktamad, afdhal seseorang itu menjadikan puasa qadha berasingan dengan puasa 6 pada bulan syawal.
Namun begitu, menyatukan puasa qadha dengan puasa enam itu tetap diharuskan dan mendapat ganjaran pahala kedua-duanya mengikut pendapat yang dhaif.
Namun begitu, menyegerakan qadha puasa itu adalah sikap yang terpuji dan dituntut oleh syarak terutama kepada sesiapa yang meninggalkan puasa tanpa uzur yang dibenarkan syarak.
Semoga kita termasuk bersama-sama dengan orang bertaqwa.
*Sumber:
http://muftiwp.gov.my/en/artikel/al-kafi-li-al-fatawi/3458-al-kafi-1275-bolehkah-niat-puasa-enam-dan-puasa-ganti-secara-serentak


Kemunculan penularan virus Covid-19 yang sedang melanda seluruh dunia menekankan perlaksanaan menjaga kebersihan bagi mengurangkan risiko dalam jangkitan virus ini.
Salah satu cara pencegahan yang berkesan adalah dengan kerap mencuci tangan sama ada dengan air dan sabun atau menggunakan hand sanitizer.

Tapi mungkin ada antara kita yang tertanya-tanya sama penggunaan hand sanitizer (Pencuci Tangan) semasa melakukan solat adakah ia dikira sebagai najis kerana kandungan alkohol di dalamnya.
Berikut adalah penerangan yang jelas dan padat oleh Mufti Wilayah Persekutuan, Datuk Seri Dr Zulkifli Mohamad Al Bakri merangkap Menteri Di Jabatan Perdana Menteri.

Hukum Menggunakan Hand Sanitizer Beralkohol Ketika Solat – Mufti WP
Soalan
Assalamualaikum Dato. Terdapat masjid yang meletakkan pencuci tangan pada pintu masjid.
Jadi, bolehkah menggunakan hand sanitizer ketika melakukan solat adalakah ia dikira najis disebabkan ada alkohol di dalamnya.
Mohon pencerahan Dato.
Terima kasih
Jawapan
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW.
Dalam melakukan ibadah solat, di antara syarat sah solat yang wajib dipatuhi adalah menghilangkan najis yang terdapat pada badan dan pakaian. Persoalan pada kali ini adalah untuk menjelaskan penggunaan hand sanitizer (Pencuci Tangan) ketika hendak melakukan solat.
Justeru sebaiknya kita membahaskan tentang apa yang terdapat pada kandungan dan bahan yang digunakan di dalam hand sanitizer (Pencuci tangan) itu sendiri.

Hand Sanitizer (Pencuci Tangan)
Penggunaan sanitizer adalah bertujuan untuk membunuh bakteria yang terdapat pada permukaan kulit. Ia juga merupakan bahan yang efektif dalam membunuh kuman dan bakteria berbanding mencuci tangan menggunakan air dan sabun.
Menurut garis panduan daripada Food and Drug Administration (FDA) setiap kandungan produk hand sanitizer yang dipasarkan mestilah mengandungi ethyl alcohol (ethanol), isopropyl alcohol (isopropanol) atau benzalkonium klorida sebagai bahan utama.[1]
Selain itu, terdapat juga hand sanitizer yang menggunakan bahan selain daripada alcohol untuk membunuh mikroorganisma dan bakteria seperti povidone-iodine atau triclosan.
Sukatan yang digunakan mengikut jenis bahan yang diletakkan di dalam hand sanitize (Pencuci Tangan). Mengikut World Health Organization (WHO) menetapkan garis panduan dengan menyatakan bahan kimia yang digunakan di dalam 10liter hand sanitizer mestilah mengandungi 8333ml daripada 96% ethanol, 417 daripada 3% hydrogen peroxide dan145 daripada 98% glycerol atau 7515ml daripada 99.8% isopropyl alcohol, 417ml daripada 3% hydrogen peroxide dan 145% daripada 98% glycerol. [2]
Foto Kredit: aboutlawsuit.com

Hukum Penggunaan Alkohol
Menuru jumhur ulama alkohol merupakan najis kerana ia termasuk di dalam cecair yang memabukkan. (Lihat al-Fiqh al-Manhaji, 1/183-184).
Ini seperti hadis yang diriwayat oleh Ibnu Umar RA, sabda Nabi SAW:
كُلَّ مُسْكِرٍ خَمْرٌ وَأَنَّ كُلَّ خَمْرٍ حَرَامٌ
Maksudnya: “Setiap yang memabukkan adalah arak dan setiap arak adalah haram.”
Riwayat Muslim (2003)
Selain itu, Prof. Dr Basri bin Ibrahim al-Hasani al-Azhari menyebut di dalam kitabnya menyatakan para ulama berselisih pandangan tentang sama ada arak najis atau tidak. Pada dasarnya, ulama bersepakat tentang arak adalah najis, tetapi mereka berselisih tentang sifat kenajisannya. Segolongan ulama berpendapat arak merupakan najis dari segi ainnya.
Manakala menurut pendapat yang lain arak tidak najis dari segi ainnya. Sebaliknya najis dari segi maknawi iaitu tidak boleh diminum kerana ia merupakan sesuatu yang kotor sperti dadah dan seumpanya. (Lihat Isu-isu Fiqh Halal & Haram Semasa, hlm. 598)
Fatwa Mufti Kerajaan Negara Brunei Darussalam Tahun 2005 (ms. 74) juga menyatakan: “Alkohol sintetik atau tiruan daripada campuran bahan kimia adalah haram meminumnya kerana sifatnya yang memudharatkan seperti mana racun. Adapun barangan kosmetik yang mengandungi alkohol yang dihasilkan melalui sintetik atau tiruan daripada campuran bahan kimia adalah harus menggunakannya, kerana ia bukan najis. Dengan ini juga, sah sembahyang seseorang yang memakai baju yang telah disembut dengan minyak wangi yang mengandungi alkohol yang dihasilkan melalui sintetik atau tiruan daripada campuran bahan kimia kerana ia bukan najis.”
Selain itu, Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-7 yang bersidang pada 11-12 April 1984 telah membincangkan Alkohol Menurut Pandangan Islam.
Muzakarah telah memutuskan bahawa:

Setiap minuman arak mengandungi alkohol. Bukan semua alcohol itu mengandungi arak. Alkohol dari proses pembuatan arak hukumnya haram dan najis, tetapi alkohol yang dibuat bukan melalui proses pembuatan arak hukumnya tidak najis tetapi haram diminum.
Minuman ringan yang dibuat sama caranya dengan membuat arak sama ada mengandungi sedikit alkohol atau alkoholnya disuling adalah haram diminum.
Minuman ringan yang dibuat bukan dijadikan arak atau bahan yang mabuk dan tidak sama caranya dengan proses arak adalah halal.
Tapai halal dimakan.
Alkohol yang terjadi sampingan dalam proses pembuatan makanan tidak najis dan boleh dimakan.
Ubat-ubatan dan pewangi yang ada kandungan alkohol adalah harus dan dimaafkan.
Begitu juga boleh rujuk artikel di laman web PMWP yang bertajuk IRSYAD AL-FATWA SIRI KE-185: MENGGUNAKAN ALCOHOL SWAB DAN MINYAK WANGI BERALKOHOL untuk maklumat lebih lanjut.

Kesimpulan
Kemunculan penularan virus Covid-19 telah melanda negara kita, oleh itu perlaksanaan menjaga kebersihan merupakan faktor utama bagi mengurangkan risiko dalam jangkitan virus ini.
Justeru, timbul persoalan berkenaan dengan penggunaan hand sanitizer (Pencuci Tangan) semasa melakukan solat adakah ia dikira sebagai najis kerana kandungan alkohol di dalamnya
Berbalik kepada persoalan yang diajukan dan pendapat ulama yang diberikan, dapat disimpulkan bahawa hand sanitizer (pencuci tangan) adalah tidak najis dan boleh digunakannya ketika hendak melakukan sembahyang serta tidak dikira menanggung najis.
Ini jelas seperti yang diputuskan oleh Muzakarah Jawatankuasa fatwa Majlis Kebangsaan iaitu Ubat-ubatan dan pewangi yang ada kandungan alkohol adalah harus dan dimaafkan.
Semoga Allah SWT memberikan kefahaman yang sahih terhadap agamaNya serta taufiq dan hidayah untuk mengamalkan syari’atNya dengan sebaiknya.
*Sumber pautan asal: AL-KAFI #1652: PENGGUNAAN HAND SANITIZER KETIKA MELAKUKAN SOLAT


Hukum ‘Home Birth’ Menggunakan Khidmat Doula, Ini Penjelasan Mufti Wilayah

“Dah macam berperang pulak di Facebook ni. Sebab tak nak kena bersalin Caesar, ada yang berani bersalin di rumah dengan bidan. Dahtu dikaitkan pula perubatan komersial dengan puak Yahudi. Kita ni tak tahu apa, boleh pening baca hujah masing-masing.”
Seperti yang kita tahu, isu berhubung kes doula menjadi viral akibat kematian seorang bayi yang dilahirkan di rumah. Apa yang menjadikan isu ini lebih ‘hangat’, ibu tersebut berada di bawah pengawasan doula dan bukannya pihak hospital. Sekalipun isu ini masih dalam siasatan pihak berkuasa,  langkah yang diambil oleh Pejabat Mufti Wilayah Persekutuan untuk menerangkan kepada masyarakat tentang isu ini dari segi syariah wajar dipuji.

Mari kita ketahui beberapa perkara tentang hukum menggunakan khidmat doula untuk bersalin ini.
1. Apakah Doula?
Bagi yang tertanya-tanya apakah doula itu sebenarnya, ia adalah istilah yang digunakan oleh seorang pelatih yang membantu memberikan sokongan dan panduan dari segi emosi, pendidikan dan fizikal kepada wanita mengandung semasa proses kelahiran.

Tidak dinafikan antara mereka ini mungkin ada yang berstatus profesional, namun ada juga yang menawarkan perkhidmatan tersebut tanpa latihan perbidanan yang formal.

Selalunya doula akan berkongsikan ilmu kehamilan, seperti cara meneran, cara bernafas, dan sebagainya agar wanita dapat bersalin dengan tenang tanpa sebarang intervensi / perubatan.
Foto Kredit: birthmattersok.com
2. Apa Hukum Bersalin Di Rumah?
Setelah meneliti dan mendapatkan maklumat dari pakar perubatan, pihak Mufti berpandangan bahawa penggunaan khidmat doula adalah TIDAK BOLEH dilakukan tanpa pemerhatian doktor atau bidan yang terlatih.
Menurut pihak Mufti lagi, alasan tidak mahu melahirkan anak di hospital kerana isu aurat tidak timbul kerana perlu difahami bahawa nyawa adalah jauh lebih penting maslahatnya berbanding aurat dalam situasi tersebut.
Tambahan pula, terdapat banyak kemudahan dan pilihan seiring dengan perkembangan kemudahan perubatan di hospital-hospital tertentu yang menawarkan khidmat bersalin dengan menutup aurat; serta inovasi seperti seluar bersalin mesra aurat yang membolehkan wanita berasa lebih selesa walaupun menerima khidmat doktor lelaki.
Selain itu, perlu diingat bahawa menyamakan situasi melahirkan anak di rumah dengan mencontohi Maryam AS adalah tidak benar. Menurut pihak Mufti, kejadian yang berlaku di zaman tersebut adalah kehendak Allah SWT untuk membuktikan kekuasaan-Nya. Adapun bagi manusia selainnya, tidak terlepas daripada aspek sabab-musabab-musabbib al-asbab (causality).
Foto Kredit : islamhouse.muslimthaipost.com
3. Dalil Yang Berkaitan
Berikut adalah beberapa hadis yang dikemukakan untuk menyokong hujah terhadap larangan menggunakan khidmat doula.
Daripada Amru’ bin Syu’aib, daripada bapanya, daripada datuknya bahawa Nabi SAW bersabda:
مَنْ تَطَبَّبَ، وَلَا يُعْلَمُ مِنْهُ طِبٌّ، فَهُوَ ضَامِنٌ
Maksudnya: “Barangsiapa yang mengubati dan tidak diketahui daripadanya (tidak mahir) ilmu perubatan, maka dia bertanggungjawab (atas apa-apa yang terjadi).”
(Riwayat Abu Daud, no. 2633)
Al-Muzhiri menjelaskan,
مَنْ شرع في علم الطب ولا يكون مشهورًا فيه، فإذا عالج مريضًا فهو ضامن
Maksudnya: Barangsiapa yang memasuki ilmu perubatan dan dia tidak menjadi masyhur dalamnya (tidak menguasainya), jika dia mengubat pesakit, dia bertanggungjawab (atas apa-apa yang terjadi).” (Lihat al-Mafatih Syarh al-Masabih, 4/217)
Perlu diingatkan bahawa ini merupakan satu bentuk peringatan daripada Rasulullah SAW agar tidak bermudah-mudahan dalam ilmu perubatan sekiranya tidak ada pengetahuan yang cukup mendalam tentangnya. Ini penting kerana ia akan membawa risiko kepada pesakit sendiri.
Jelas pihak Mufti lagi, berdasarkan hadis di atas, menyelamatkan nyawa dari sebarang mudarat dan yang membawa kepada mudarat adalah wajib. Bertepatan dengan prinsip penjagaan nyawa (hifz al-nafs) dalam maqasid syari’ah yang diletakkan oleh Imam al-Ghazali dalam bahagian dharuriyyat, kita amat berharap agar setiap nyawa dapat diselamatkan dari tindakan yang boleh membawa kepada kematian disebabkan oleh doula yang tidak bertanggungjawab.
Dalam banyak hadis juga, Rasulullah SAW melarang segala perlakuan yang boleh membahayakan sesama Muslim.
Sabda Nabi SAW:
إِنَّ دِمَاءَكُمْ وَأَمْوَالَكُمْ حَرَامٌ عَلَيْكُمْ
Maksudnya: Sesungguhnya darah kalian dan harta kalian haram atas kalian
(Riwayat Muslim, no. 1218)
Foto Kredit: aboutislam.net
4. Jalani Pemeriksaan Di Tempat Yang Diiktiraf
Oleh yang demikian, ibu mengandung digesa agar menjalani pemeriksaan rutin kehamilan di pusat-pusat perubatan yang diiktiraf oleh Kementerian Kesihatan Malaysia.
Ternyata, usaha yang dilakukan oleh pihak Kementerian Kesihatan Malaysia tidak perlu diragui kerana rekod menunjukkan kejayaan mereka dalam mengurangkan kadar kematian ibu bersalin dari tahun demi tahun.
Inilah yang selalu orang panggil, Buku Merah!
5. ‘Home birth’ Di Luar Negara
Mungkin ada yang mengambil contoh dan pendirian untuk menggunakan khidmat doula dengan alasan ia boleh dilakukan di luar negara.
Namun sebenarnya, doula di luar negara tidak sama sekali berperanan mengambil alih tugas bidan dan doktor terlatih yang diiktiraf, apatah lagi menyambut kelahiran yang berisiko tinggi.
Foto Kredit: heredg.com
Jelas Dan Terang
Dengan penjelasan panjang lebar daripada ramai pengamal perubatan terlatih di Malaysia berkaitan isu ini, mungkin ada sebahagian masyarakat yang masih ragu-ragu dan ingin kepastian daripada sudut pandangan Islam.
Maka, dengan ulasan oleh pihak Mufti yang mewakili ulama Islam di Malaysia ini diharap dapat menjadi panduan buat masyarakat di luar sana dalam menentukan rawatan serta cara bersalin yang selamat.

Sumber Rujukan:
http://muftiwp.gov.my/ms/bayan-linnas-cat/2292-bayan-linnas-siri-ke-125-hukum-menggunakan-khidmat-doula


Hukum Meninggalkan Solat Jumaat 3 Kali Sepanjang PKP, Ini Penjelasan Mufti

Sejak penularan meluas COVID-19 di seluruh Malaysia, semua aktiviti yang melibatkan perhimpunan beramai-ramai dibatalkan termasuklah aktiviti keagamaan. Hasil perbincangan antara mufti-mufti dan pakar kesihatan, ahli agama mengambil keputusan untuk menghentikan solat Jumaat di semua masjid seluruh negara.
Justeru, hal ini menimbulkan tanda tanya bagi sebahagian rakyat beragama Islam yang keliru sama ada mereka termasuk dalam golongan diancam amaran jika meninggalkan solat Jumaat tiga kali berturut-turut ataupun terkecuali dari golongan tersebut.

BOLEH KE TINGGAL SOLAT JUMAAT DAH 3 KALI?

Berikut merupakan soalan netizen dan jawapan Mufti Wilayah Persekutuan bagi isu ini

Soalan :

Assalamualaikum ustaz, sekiranya ditakdirkan Perintah Kawalan Pergerakan yang turut melibatkan larangan menghadiri solat Jumaat dan solat berjemaah sekarang ini akan dipanjangkan tempohnya, adakah saya termasuk dalam amaran yang terdapat dalam hadis berkenaan mereka yang meninggalkan solat Jumaat tiga kali berturut-turut itu ? Mohon penjelasan.
Jawapan :
Waalaikumussalam w.b.t. Alhamdulillah segala puji dan syukur kami panjatkan kepada Allah S.W.T. Selawat dan salam kami ucapakan ke atas junjungan besar Nabi Muhammad S.A.W, para isteri dan keluarga baginda, para sahabat, seterusnya golongan yang mengikut jejak langkah baginda sehingga hari kiamat.
Menghadiri solat Jumaat merupakan salah satu tuntutan syarak kepada setiap lelaki beragama Islam yang mukallaf. Ini berdasarkan firman Allah S.W.T :
Maksudnya : Wahai orang-orang yang beriman apabila diserukan azan untuk mengerjakan sembahyang pada hari Jumaat, maka segeralah kamu pergi (ke masjid) untuk mengingati Allah (dengan mengerjakan sembahyang Jumaat) dan tinggalkanlah berjual-beli (pada saat itu), yang demikian adalah baik bagi kamu, jika kamu mengetahui (hakikat yang sebenarnya).
Surah Al-Jumuah (9)
Maka dapat difahami bahawa menghadiri dan mendirikan kewajipan solat Jumaat merupakan ciri seorang mukmin yang mendahulukan tanggungjawab seorang hamba kepada Allah S.W.T mengatasi sebarang kepentingan duniawi seperti berjual beli pada masa tersebut.
Diberi keringanan dengan keuzuran

Meskipun begitu, tuntutan menghadiri solat Jumaat secara berjemaah ini diberikan keringanan kepada mereka yang mempunyai keuzuran yang diambil kira di sisi syarak untuk tidak menghadirinya. Ini berdasarkan sebuah hadis yang diriwayatkan oleh Ibn Abbas R.Anhuma beliau berkata bahawa Rasulullah S.A.W bersabda :
Maksudnya : Sesiapa yang mendengar seruan azan kemudian tidak mendatanginya (pergi ke masjid) maka tidak sempurna solatnya, melainkan disebabkan keuzuran- Riwayat Ibn Majah (793)
Menurut hadis di atas, secara asasnya seseorang itu dituntut untuk menghadiri solat berjemaah sekiranya dia mendengar panggilan azan. Meskipun begitu, jika ada keuzuran tertentu maka dia diberi pengecualian untuk hadir menyahut seruan tersebut.
Maksud keuzuran

Manakala dalam sebuah riwayat yang lain, para sahabat bertanya kepada Rasulullah S.A.W apakah yang dimaksudkan dengan keuzuran ? Maka Rasulullah S.A.W. menjawab :
Maksudnya : Perasaan takut ataupun sakit- Riwayat Abu Daud (551)
Maka jelas daripada hadis di atas bahawa perasaan takut atau sakit termasuk dalam kategori uzur yang membolehkan seseorang itu untuk tidak hadir ke masjid bagi solat berjamaah. Kemudian para fuqaha memperincikan lagi akan tahap ketakutan yang membolehkan seseorang itu tidak menghadiri solat berjemaah dan juga solat Jumaat. Ini seperti yang disebutkan oleh Syeikh Ali al-Qaradaghi seperti berikut :
Harus untuk meninggalkan solat Jumaat dan solat berjemaah dalam keadaan virus yang sedang tersebar disebabkan oleh perasaan takut dijangkiti virus tersebut. Beliau juga menyebut bahawa keharusan tersebut perlulah disyaratkan dari sudut ketakutan penyebaran itu benar-benar yakin berlaku dan bukanlah pada sangkaan semata-mata.
Justeru, bertitik tolak dari nasihat dan pandangan pakar yang berautoriti berkenaan cepatnya Covid-19 ini merebak, maka dikeluarkan arahan supaya segala aktiviti solat berjemaah dan solat Jumaat di masjid dihentikan sementara waktu. Maka ketidakhadiran umat Islam ke masjid pada tempoh ini merupakan suatu keuzuran yang diambil kira di sisi syarak iaitu wujudnya perasaan takut akan jangkitan virus ini.
Hukum tinggalkan tiga kali berturut-turut

Berbalik kepada persoalan yang dikemukakan di atas, kami menyatakan bahawa memang benar terdapatnya ancaman terhadap mereka yang meninggalkan solat Jumaat sebanyak tiga kali secara berturut-turut di sisi syarak. Ini berdasarkan sebuah hadis yang diriwayatkan oleh Abu al-Jad al-Dhamri (sebahagian menyatakan Al-Dhumairi) R.A beliau berkata bahawa Rasulullah S.A.W bersabda :
Maksudnya : Sesiapa yang meninggalkan tiga kali solat jumaat kerana mengambil mudah akannya, nescaya Allah akan mengunci jantung hatinya- Riwayat Abu Daud (1052)
Manakala dalam sebuah riwayat yang lain daripada Jabir bin Abdillah R.A beliau berkata bahawa Rasulullah S.A.W bersabda :
Maksudnya : Sesiapa yang meninggalkan solat Jumaat sebanyak tiga kali tanpa sebarang dharurat maka Allah akan mengunci mati jantung hatinya- Riwayat Al-Nasaie (1370)
Kedua riwayat hadis di atas jelas menunjukkan kepada kita ancaman dan amaran yang terdapat di dalam hadis tersebut terikat dengan keadaan meninggalkan solat Jumaat kerana mengambil enteng, meremehkan ia, serta meninggalkan perlaksanaannya tanpa sebarang dharurat.
Syeikh Badruddin al-Aini dalam syarahan beliau terhadap hadis riwayat Abu Daud di atas berkata :
Bab ini menjelaskan tentang kerasnya ancaman bagi perbuatan meninggalkan solat Jumaat tanpa sebarang keuzuran. Beliau menambah, perkataan membawa masud : (Meninggalkannya) kerana malas serta culas dalam melakukannya. Rujuk Syarah Abi Daud, Badr al-Din al-Aini (4/371).
Manakala Mulla Ali al-Qari ketika mengulas hadis tersebut menukilkan kata-kata Al-Thibi yang menyebut : (Iaitu meninggalkannya dengan tujuan menghina). Kemudian dinukilkan pendapat ulama lain yang menyebut : Meninggalkannya kerana mengambil mudah. Rujuk Mirqaat al-Mafatih, Mulla Ali al-Qari (3/1024).
Ancaman buat mereka yang tiada keuzuran

Maka jelas kepada kita bahawa ancaman yang dimaksudkan di dalam hadis di atas merupakan ke atas mereka yang meninggalkannya tanpa sebarang keuzuran yang dibenarkan di sisi syarak. Manakala mereka yang meninggalkan solat Jumaat disebabkan ada keuzuran, maka mereka tidak termasuk dalam ancaman tersebut. Sebaliknya, diberikan ganjaran sama seperti yang disebutkan oleh Rasulullah S.A.W :
Maksudnya : Apabila seseorang hamba itu sakit atau bermusafir, akan ditulis buat dirinya ganjaran sama seperti yang diamalkannya semasa bermukim atau sihat- Riwayat Al-Bukhari (2996)
Penjelasan panjang lebar berkenaan hal ini boleh dirujuk kepada Al-Kafi #1661: Ganjaran Solat Berjemaah Di Rumah Jika Meninggalkan Perlaksanaannya Di Masjid Disebabkan Keuzuran.
Sebagai kesimpulan, setelah kami meneliti beberapa nas dan hujahan yang dikemukakan di atas, maka kami berpendapat sekiranya tempoh kawalan pergerakan ini mengambil masa yang lama sehingga membawa kepada terlepasnya perlaksanaan solat Jumaat sebanyak tiga kali, mengambil kira faktor takut merebaknya Covid-19 dengan lebih meluas, maka mereka yang meninggalkan solat Jumaat disebabkan keuzuran ini tidak termasuk di dalam ancaman yang terdapat di dalam hadis-hadis tersebut.
Wallahu Alam.
Sumber: Mufti Wilayah Persekutuan


Hukum Menyusu Badan Melebihi 2 Tahun. Ini Penjelasan Mufti WP

Hukum Menyusu Melebihi 2 Tahun
Setiap ibu amat digalakkan untuk melengkapkan penyusuan ekslusif selama 6 bulan selepas bayi lahir.

Selepas 6 bulan bayi boleh diberi makan dan tempoh penyusuan boleh dilengkapkan sehingga 2 tahun seperti saranan KKM.
Dalam Islam juga, tempoh penyusuan dinyatakan adalah sehingga 2 tahun.

Tapi, bukan senang nak hentikan anak kecil daripada menyusu badan kan?

Ada yang dah hampir berumur 3 tahun pun masih belum dapat bercerai susu badan dengan ibu, terutamanya penyusuan waktu malam.
Jadi, apa hukum menyusu melebihi 2 tahun?
Di sini kami kongsikan penjelasan Mufti Wilayah Persekutuan.
Hukum Menyusu Melebihi 2 Tahun
Soalan:
Adakah boleh anak yang berumur 3 – 4 tahun menyusu badan lagi?
Jawapan:
Waalaikumussalam wbt,
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga baginda, para sahabat baginda serta orang-orang yang mengikuti jejak langkah baginda sehingga Hari Kiamat.
Dalil Menyusu Bayi Sehingga 2 Tahun
Firman Allah SWT:
وَالْوَالِدَاتُ يُرْضِعْنَ أَوْلاَدَهُنَّ حَوْلَيْنِ كَامِلَيْنِ لِمَنْ أَرَادَ أَن يُتِمَّ الرَّضَاعَةَ
Maksudnya: Dan ibu-ibu hendaklah menyusukan anak-anak mereka selama dua tahun genap iaitu bagi orang yang hendak menyempurnakan penyusuan itu.
(Surah al-Baqarah, 2:233)
Firman Allah Taala:
أَسْكِنُوهُنَّ مِنْ حَيْثُ سَكَنتُم مِّن وُجْدِكُمْ وَلَا تُضَارُّوهُنَّ لِتُضَيِّقُوا عَلَيْهِنَّ ۚ وَإِن كُنَّ أُولَاتِ حَمْلٍ فَأَنفِقُوا عَلَيْهِنَّ حَتَّىٰ يَضَعْنَ حَمْلَهُنَّ ۚ فَإِنْ أَرْضَعْنَ لَكُمْ فَآتُوهُنَّ أُجُورَهُنَّ ۖ وَأْتَمِرُوا بَيْنَكُم بِمَعْرُوفٍ ۖ وَإِن تَعَاسَرْتُمْ فَسَتُرْضِعُ لَهُ أُخْرَىٰ
Maksudnya: Tempatkanlah isteri-isteri (yang menjalani idahnya) itu di tempat kediaman kamu sesuai dengan kemampuan kamu; dan janganlah kamu adakan sesuatu yang menyakiti mereka (di tempat tinggal itu) dengan tujuan hendak menyusahkan kedudukan mereka (supaya mereka keluar meninggalkan tempat itu).
Dan jika mereka berkeadaan sedang mengandung, maka berikanlah kepada mereka nafkahnya sehingga mereka melahirkan anak yang dikandungnya; kemudian jika mereka menyusukan anak untuk kamu, maka berikanlah kepada mereka upahnya; dan berundinglah di antara kamu (dalam hal menyusunya) dengan cara yang baik.
Dan (sebaliknya) jika kamu (dari kedua pihak) mengalami kesulitan, maka bolehlah perempuan lain menyusukannya.
(Surah al-Talaq, 65:6)
Ayat di atas merupakan dalil bahawa penyusuan anak sehingga 2 tahun genap adalah hak bagi ibu dan bukan kewajipannya.
Wajib bagi si bapa untuk memberikan upah kepada isterinya, atau bekas isterinya yang melahirkan anaknya, bagi penyusuan tersebut jika dia meminta.

Kepentingan Kolostrum
Menurut Mufti WP lagi, walaupun menyusu hingga 2 tahun adalah hak ibu, namun wajib ke atas ibu untuk menyusukan anaknya dengan al-liba’, yakni susu yang turun pada awal-awal kelahiran (kolostrum).
Ini kerana anak itu kebiasaannya tidak hidup tanpanya, dan bahan lain tidak mampu menggantikannya.
Bahan lain juga tidak menguatkan anak dan memberikan kekuatan pada perkembangan bayi.
*Rujuk al-Mu`tamad fi al-Fiqh al-Syafie (4/290) oleh Syeikh Muhammad al-Zuhaili.

Menurut Kementerian Kesihatan Malaysia (KKM) kolostrum adalah susu awal ibu. Ia dihasilkan dari bulan ke-7 kehamilan sehingga beberapa hari yang pertama selepas kelahiran bayi.

Warnanya kekuningan, pekat, melekit dan dihasilkan dalam kuantiti yang sangat sedikit bersesuaian dengan saiz perut bayi yang kecil.
Kolostrum adalah makanan pertama bayi yang sempurna dan bertindak sebagai imunisasi pertama yang melindungi bayi daripada jangkitan penyakit.
Ia mengandungi pelbagai nutrien yang mencukupi dengan kuantiti protein yang lebih tinggi. Kandungan protein adalah terdiri daripada antibodi, faktor pertumbuhan dan sel bioaktif yang diperlukan oleh bayi.
Selain itu, ia juga bertindak sebagai ‘laxative’ atau pelawas yang membantu bayi mengeluarkan meconium melalui najis bagi mengelakkan jaundis.

Hukum Menyusu Bayi Melebihi 2 Tahun
Berbalik kepada persoalan tentang hukum menyusu badan lebih 2 tahun, berkata Imam al-Qurtubi Rahimahullah:
“Dan penambahan atas kadar dua tahun atau berkurangnya adalah dibolehkan dengan syarat tanpa kemudaratan kepada bayi dan berlaku dengan keredhaan kedua ibu bapa.”
*Rujuk Tafsir al-Qurtubi (3/162)
Manakala menurut Imam Ibn al-Qayyim al-Jauziyyah Rahimahullah:
“Dan harus bagi ibu untuk meneruskan penyusuan selepas dua tahun sehingga separuh tahun ketiga atau lebih daripada itu.”
*Rujuk Tuhfah al-Maudud (hal. 235)
Prof. Dr. Wahbah al-Zuhaili Rahimahulah menyebut dalam al-Fiqh al-Islami wa Adillatuh (10/7288):
 “Jika berterusan penyusuan selepas dua tahun kerana lemahnya bayi maka tiada halangan untuk itu kerana keperluan. Akan tetapi tidak sabit lagi hukum mahram kerana penyusuan atau tidak boleh lagi bagi ibunya yang ditalak meminta upah.”
Kesimpulan
Kesimpulannya, Mufti WP berpendapat bahawa hukum menyusu badan melebihi 2 tahun adalah harus dengan syarat:

tidak memudaratkan anak tersebut,
tidak mengkhususkan dengan susu badan sahaja sebaliknya ditambah makanan yang memiliki gizi seimbang untuk tumbesaran yang sihat,
dilakukan atas hajat keperluan.

Sebaiknya dirujuk kepada pakar pediatrik untuk nasihat mereka tentang kesan kesihatan akibat penyusuan selepas 2 tahun.
Wallahua’lam.

*Sumber: Al-Kafi #630 – Hukum Penyusuan Badan Selepas 2 Tahun


Hukum Menziarahi Kubur Pada Hari Raya Yang Ramai Keliru

“Betul ke orang kata tak elok kalau ziarah kubur pada Hari Raya? Habis tu kalau jarang balik kampung, bila lagi nak ziarah kubur ye?”
Mungkin ramai antara kita yang akan mengambil peluang pada Hari Raya untuk menziarahi pusara arwah ibu ayah atau atuk dan nenek sebab alang-alang dah berada di kampung.

Namun, isu ini kadangkala menimbulka kekeliruan disebabkan Hari Raya biasanya digalakkan untuk kita bergembira. Malah, ada pula yang menganggapnya sebagai perbuatan bidaah kerana ia tidak dilakukan secara khusus oleh Nabi SAW.
Jadi, yang mana yang betul sebenarnya?

Mari kita ikuti penjelasan oleh Mufti Wilayah Persekutuan, Dato’ Seri Dr Zulkifli Al-Bakri menerusi Irsyad Al-Fatwa ke-42: Hukum Ziarah Kubur Pada Hari Raya.

Hukum Menziarahi Kubur Pada Hari Raya
Alhamdulillah, kami rafakkan setinggi kesyukuran kepada Ilahi kerana dengan izin-Nya, masih lagi dapat meneruskan acara ibadat puasa pada hari-hari terakhir ini.
Oleh kerana terlalu banyak persoalan yang diajukan kepada kami berkenaan dengan hukum ziarah kubur pada hari raya, maka kami seupaya mengkin cuba menjawabnya berdasarkan pandangan para ulama melalui nas.
Hukum Menziarahi Kubur Secara Umum
Asal ziarah kubur adalah dituntut dalam Islam. Ia adalah sunat mengikut pendapat yang sahih.
Ini berdasarkan kepada nas yang banyak walaupun pada awalnya Rasulullah saw melarang daripada menziarahi kubur tetapi diizinkannya bahkan menyuruhnya.
Ini berdasarkan hadith
كُنْتُ نَهَيْتُكُمْ عَن زِيَارَةِ القُبُور فَزُورُهَا
Maksudnya: “Adalah aku dahulu telah melarang kamu menziarahi kubur, maka ziarahlah.”
(Riwayat Muslim)
Dalam riwayat yang lain menunjukkan illah atau sebab ziarah kubur untuk mengingati kematian.
Dalam hadis Nabi SAW sebagaimana yang diriwayatkan oleh Imam Muslim daripada Abu Hurairah R.A dia berkata: “Nabi SAW menziarahi kubur ibunya lalu dia menangis dan orang yang disampingnya juga menangis, kemudian dia bersabda:
استأذنت ربي في أن أستغفرلها فلم يؤذن لي، واستأذنته في أن أزور قبرها فأذن لي، فزوروا القبور فانها تذكر الموت
Maksudnya: “Aku meminta izin daripasa Tuhanku untuk aku beristighfar baginya (bagi ibuku), maka Dia tidak memberi keizinan kepadaku, dan aku meminta izin untuk menziarahi kuburnya maka Dia (Allah) membenarkanku, maka ziarahilah kubur kerana ia boleh mengingatkan kepada kematian”.
(Riwayat Muslim)
Begitu juga Ibn Majah meriwayatkan dengan sanad yang sahih sabda Nabi SAW:
كنت نهيتكم عن زيارة القبور، فزوروا القبور فانها تزهد في الدنيا وتذكر الأخرة
Maksudnya: “Adalah aku dahulunya menghalang kamu daripasa menziarahi kubur, maka (sekarang) ziarahilah kubur, kerana ia boleh menjadikan kamu zuhud terhadap dunia dan mengingati akhirat.”
(Riwayat Ibn Majah)
Di sini dengan menziarahi kubur sudah pasti akan membawa keinsafan dan juga semangat untuk beribadat bagi persiapan menuju alam akhirat.
Foto Kredit: civillislamica.it
Hukum Menziarahi Kubur Bagi Wanita
Berkenaan dengan wanita pula, memang terdapat larangan menziarahi kubur dengan kalimah laknat.
Tetapi telah dibahaskan dengan panjang lebar sebab kerana lemahnya semangat, meratap, meraung serta mengikut cara jahiliah.
Untuk itu dikatakan dilarang menziarahi kubur tetapi saya menutup perbincangan ini dengan menukilkan pendapat al-Hafiz Ibn al-Arabi yang mensyarahkan hadith riwayat al-Turmuzi dengan berkata:
 “Yang benar adalah Nabi saw membolehkan menziarahi kubur untuk lelaki dan perempuan. Jika ada sebahagian yang menganggapnya makruh bagi perempuan, maka hal itu kerana lemahnya kemampuan perempuan untuk bersikap tabah dan sabar sewaktu berada dikubur, atau kerana penampilannya yang tidak menggunakan hijab (untuk menutup auratnya) dengan sempurna.”
Hukum Menziarahi Kubur Pada Hari Raya
Seterusnya, menziarahi kubur pada hari raya atau bulan Ramadan telah menjadi perbahasan para ulama. Ada dua pandangan dalam isu ini.
Pertama: Hukumnya adalah makruh dan tidak dibenarkan dan tidak digalakkan bahkan ia dianggap bidaah. Ini kerana tiada nas yang menunjukkan Rasulullah SAW menziarahi kubur pada hari raya. Bahkan Baginda SAW melayani tetamu dan saling kunjung mengunjungi antara satu sama lain bagi menzahirkan kegembiraan.
Kedua: Hukumnya adalah harus. Ini kerana tidak ada perintah dan larangan secara khusus di samping mengambil pendapat umum berkenaan dengan perintah ziarah kubur. Justeru hukumnya adalah dibolehkan.
Antara ulama yang berpendapat hukumnya sunat adalah dalam Fatawa al-Hindiyyah yang menyebut: Sebaik hari ziarah kubur antaranya hari raya. Lihat al-Fatawa al-Hindiyyah (6/350) Ini merupakan fatwa dalam mazhab Hanafi
Begitu juga pendapat mantan mufti Jordan, Dr. Nuh Ali Salman al-Qudhah.
Imam al-Harawi dalam syarah sahih muslim berkata: “Tidak ada hadis sahih yang menerangkan ketentuan hari untuk melakukan ziarah kubur dan tidak pula ada had berapa kali ziarah.”
Foto Kredit: klaud9.com
Tarjih
Selepas meneliti pelbagai dalil, saya lebih cenderung kepada pendapat yang membolehkannya menziarahi kubur pada hari raya, bulan Ramadan atau lain-lain.
 Ini kerana:

Suruhan menziarahi kubur bersifat umum.
Menziarahi kubur dilakukan oleh ramai salafus soleh
Tidak ada nas secara khusus melarang ziarah kubur pada hari raya.

Justeru, dalil yang umum tidak ditafsirkannya.
Fatwa berkenaan dengan mengkhususkan ziarah kubur pada hari raya adalah bidaah.
 Ini kerana menganggap ziarah kubur hanya pada hari raya yang mesti dilakukan. Tetapi kerana ingin mengambil kesempatan ketika pulang ke kampung atau masa cuti adalah di bolehkan.
Kami suka menyatakan di sini sebahagian daripada adat orang-orang tua di Terengganu dan mungkin sebahagian negeri Pantai Timur di mana mereka menziarahi kubur selepas puasa enam.
(Sebahagian Fatwa Syeikh Atiyyah Saqr)
Bagi memberi kefahaman dengan lebih baik dalam isu ini, kami nukilkan pendapat Syeikh Athiyyah Saqr. Beliau merupakan salah seorang ulama yang terkenal di Azhar dengan kealimannya. Beliau juga pernah menjawat jawatan sebagai Ketua Majlis Fatwa Al-Azhar.
Beliau berkata: Hukum asal bagi ziarah kubur adalah sunat, kerana ia boleh mengingatkan seseorang tentang hari akhirat.
Foto Kredit: foursquare.com
Kesimpulan
Dengan ini kita dapat simpulkan bahawa menziarahi kubur selepas dari sembahyang hari raya, jika ia bertujuan untuk mengambil peringatan dan mengingati mereka yang telah mati yang dahulunya bersama-sama mereka berseronok di hari raya, serta memohon rahmat daripada Allah SWT untuk mereka dengan berdoa, ini semua tidak mengapa dilakukan oleh orang lelaki.
Adapun bagi perempuan, hukum mereka menziarahi kubur telah dibincangkan pada jilid pertama, ms:588 dari kitab fatwa ini (pendapat yang dipilih oleh sheikh adalah makruh jika dibimbangi akan berlakunya perkara yang haram seperti meratap dan lain-lain, jika perkara haram tersebut tidak dapat dielakkan maka hukumnya adalah haram – ringkasan daripada fatwa tersebut).
Adapun jika menziarahi kubur selepas solat hari raya untuk memperbaharui kesedihan dan untuk menerima takziah di atas kubur, atau dengan mendirikan bangsal dan menyediakan tempat untuk menerima takziah, ia ditegah.
Ini kerana takziah selepas daripada mayat dikebumikan lebih daripada tiga hari adalah dilarang, sama ada larangan dalam bentuk haram atau makruh.
Juga kerana hari tersebut adalah hari raya, hari bergembira dan berseronok yang sepatutnya tidak ditimbulkan perasaan sedih padanya. Lihat Ahsan al-Kalam Fil-Fatawa Wal-Ahkam, (6/646).
Semoga pencerahan ini dapat meredakan isu yang khilaf ini dan marilah kita berlapang dada pada hari raya ini dengan saling mengambil kesempatan untuk mempertautkan hubungan ukhuwwah Islamiah sesama kita.
 Saya ucapkan تَقَبَّلَ اللهُ مِنَّا وَمِنْكُمْ

*Sumber: Irsyad Al-Fatwa Ke-42, Laman Rasmi Pejabat Mufti Wilayah Persekutuan


Hukum Merasa Makanan Ketika Puasa Adalah Dibolehkan, Begini Caranya – Mufti WP

“Alamak, tawar pulak… Tadi masa masak takut nak rasa nanti terbatal puasa. Sebenarnya apa hukum merasa makanan ketika puasa ni? Macam mana caranya?”
Ramai ibu-ibu mesti rasa kekok bila tak rasa makanan terlebih dahulu sebelum dihidangkan pada keluarga kan?

Dalam tempoh berpuasa ni, ada yang rasa ragu-ragu sama ada kita boleh ke tidak merasa makanan yang dimasak tu.
Dan kalau dibolehkan, macam mana pula cara nak merasa makanan yang dimasak supaya tak sampai terbatal puasanya?

Hukum Merasa Makanan Ketika Puasa
Berikut adalah jawapan dan penjelasan yang dipetik dari laman web rasmi Pejabat Mufti Wilayah Persekutuan berkaitan hal ini.
SOALAN
Apakah hukum merasa makanan?

JAWAPAN
Merasa makanan adalah dibolehkan dengan dikecap di hujung lidahnya dan tidak membatalkan puasanya mengikut pendapat yang terpilih.
Situasinya adalah seperti tukang masak atau surirumah yang sedang memasak di dapur.

Ibn Abbas R. Anhuma berkata:
لاَبَأْسَ أَنْ يَذُوْقَ الخَلَّ أَوْالشَّيْءَ مَالَمْ يَدْخُلْ حَلْقَهُ وَهُوَصَائِمٌ
“Tidak mengapa seseorang yang sedang berpuasa mencicipi cuka atau sesuatu, selama tidak masuk sampai ke kerongkong.”
(Riwayat Ibn Abi Syaibah di dalam Musannafnya (9277))
Begitu juga telah berkata Syeikh al-Islam Ibn Taimiyyah Rahimahullah:
“Merasa makanan adalah makruh sekiranya tiada hajat tetapi ianya tidak membatalkan puasa. Sekiranya terdapat hajat (untuk merasanya) maka ianya seperti al-Madhmadhoh (berkumur)”.
[Lihat Majmu’ al-Fatawa, 25/266]
Adapun berkumur, jika diperhatikan masih terdapat baki-baki air yang sedikit di dalam mulut dan jika tertelan bersamanya air liur maka ianya tidak membatalkan puasa kerana ianya amat payah untuk dielakkan. [Lihat Rad al-Muhtar, 2/98]
Seperti juga bersugi, bersiwak dan memberus gigi ketika berpuasa, telah sepakat para fuqaha’ akan keharusannya. Begitu juga penggunaan ubat gigi.
Jika kita perhatikan, semasa memberus gigi, bersiwak dan sebagainya pasti akan terdapat ‘rasa’ pada lidah namun jika tidak ditelan, ianya tidak membatalkan puasa

Secara ringkasnya, cara merasa makanan ketika puasa adalah seperti berikut:
Cara Merasa Makanan Ketika Puasa
1. Merasa makanan hendaklah dalam kuantiti yang sedikit seperti di hujung lidah.
2. Namun, tidak boleh menelannya kerana jika ditelan masuk bersama air liur, batallah puasanya.
3. Jika seseorang merasa makanan  ketika berpuasa, kemudian dia meludahkannya tetapi masih berbaki rasanya pada lidah sekalipun sampai kepada tekak dan ditelannya, maka ianya tidak membatalkan puasa seseorang itu kerana ‘ain makanan tersebut telah diludahkan dan yang tinggal hanya athar (kesan) sahaja yang berbaki.

Jadi, ibu-ibu bolehlah merasa makanan ketika puasa tapi ia harus diludahkan semula. Kalau nak selamat, boleh cuba ambil kuah menggunakan sudu, titiskan pada jari dan kemudian calitkan pada hujung lidah.
Yang penting, jangan sampai tertelan ya!
*Sumber rujukan: Irsyad Fatwa Edisi Khas Ramadhan > HUKUM MERASA MAKANAN KETIKA BERPUASA ,IRSYAD AL-FATWA KHAS RAMADHAN #75: HUKUM PENGGUNAAN ‘LIPSTIK’ KETIKA BERPUASA